Southampton získal ďalšieho holandského obrancu

SOUTHAMPTON. Anglický futbalový klub z Premier League FC Southampton podpísal kontrakt na 5 rokov s holandským stopérom Wesleym Hoedtom, ktorý na Britské ostrovy prichádza z talianskeho Lazia Rím. Podľa viacerých zdrojov sa výška odstupného pohybuje na úrovni 15 miliónov libier. Viceprezident anglického klubu Les Reed sa vyjadril, že 23-ročný rodák z Alkmaaru môže "v Southamptone ešte viac napredovať popri krajanovi Virgilovi van Dijkovi, ako aj ďalších mladých hráčoch." Hoedt pôsobil v Laziu dva roky po tom, čo do klubu prišiel z holandského AZ Alkmaar. Okrem Holanďana získal Southampton v lete aj gabonského záložníka Maria Leminu a mladého poľského obrancu Jana Bednareka.


Nové doručenky v e-schránkach sú krajšie a zrozumiteľnejšie

BRATISLAVA. Národná agentúra pre sieťové a elektronické služby (NASES) nasadila v elektronických schránkach novú formu doručenky. Zmenil sa nielen vzhľad, ale sprehľadnili sa i údaje. Po novom teda doručenka oznámi používateľovi všetky dôležité informácie na jednom mieste. Od koho, kedy, v akej súvislosti, dokedy treba potvrdiť doručenku a čo sa stane, ak ju nepotvrdí - to všetko sa používateľ e-schránky po novom dozvie hneď po otvorení správy s označením Notifikácia o doručení. Až po prevzatí tohto dokumentu sa mu zobrazí celá elektronická správa s rozhodnutím alebo oznamom od úradov. Doručenka je elektronickým ekvivalentom klasického žltého lístka známeho z poštových služieb. Novinka sa týka dokumentov zaslaných v režimoch "rozhodnutie do vlastných rúk" a "rozhodnutie s fikciou doručenia". V prípade, ak používateľovi e-schránky príde rozhodnutie do vlastných rúk a on doručenku nepotvrdí, správa sa po danej lehote označí ako nedoručená. Pri druhom spôsobe sa elektronická správa po uplynutí lehoty považuje za automaticky doručenú. Zmena vzhľadu a informácií v doručenke vyplynula z užívateľského prieskumu, ktorý národná agentúra uskutočnila v marci tohto roka. Potreba zmeny doručenky bola označená ako jedna z najdôležitejších potrebných zmien. "Komunikácia štátu s občanmi je vďaka novej doručenke opäť o krok jednoduchšia a prehľadnejšia. Sme radi, že naše služby sa neustále proklientsky zlepšujú," uviedol generálny riaditeľ NASES Norbert Molnár. V tomto roku agentúra zmenila dizajn elektronických schránok, zjednodušila inštaláciu aplikácií k e-podpisu aj spôsob nastavenia oprávnení k prístupu do schránky iným osobám.


Libanon podnikol útok na pozície Islamského štátu pri hranici so Sýriou

Podobnú ofenzívu ohlásili predtým aj v pohorí Kalamún na sýrskej strane hranice.

BEJRÚT.  Libanonská armáda podnikla útok na pozície džihádistickej organizácie Islamský štát (IS) v blízkosti svojich hraníc so Sýriou. Voči islamistickým militantom, ale zo sýrskej strany tohto úseku hraníc, útočili aj libanonské šiitské milície Hizballáh. Libanonská armáda svoj útok spustila krátko po 05.00 h miestneho času v blízkosti mesta Rás Baalbek, pričom doň nasadila raketomety, delostrelectvo a vrtuľníky. Tento úsek libanonsko-sýrskej hranice je posledným, ktorý ešte ovládajú sýrski protivládni povstalci. Podľa libanonských bezpečnostných zdrojov sa libanonskej armáde podarilo postúpiť bližšie k niekoľkým pahorkom, kde sa islamisti opevnili a skryli. Hovorca armády spresnil, že libanonské jednotky sa od začiatku tejto vojenskej operácie zmocnili asi tretiny územia ovládaného islamistami, ktorí v bojoch prišlo o 20 mužov. Zranenia utrpelo aj desať vojakov libanonskej armády. Operácia jednotiek hnutia Hizballáh a sýrskej armády sa odohrávala na sýrskej strane spoločných hraníc s Libanonom, v západnej časti regiónu Kalamún. Hizballáhu blízka televízia al-Manár informovala, že bojovníci hnutia sa dostali na vrchol niekoľkých strategických vrchov, z ktorých možno kontrolovať neoficiálne hraničné priechody využívané sýrskymi protivládnymi povstalcami na prechody medzi Sýriou a Libanonom. Hnutie Hizballáh vo svojom vyhlásení uviedlo, že splnilo cieľ svojej operácie, ktorým bolo "odstrániť teroristickú hrozbu na hraniciach štátu". Dodalo, že bojovalo "bok po boku" so sýrskou armádou. Nezmienilo sa však o operácii libanonskej armády na libanonskej strane spoločnej hranice. Libanonská armáda zasa informovala, že svoj útok nekoordinovala ani s Hizballáhom ani so sýrskou armádou.


Vilnius. Mesto s najspokojnejšími obyvateľmi

Najspokojnejší so životom vo svojom meste sú obyvatelia litovského Vilniusu. Najmenej spokojní sú v gréckych Aténach.

BRUSEL. Údaje o spokojnosti či nespokojnosti so životom vo svojom meste ukázali štatistické údaje v 28 hlavných mestách Európskej únie. V mestách dnes žijú tri štvrtiny obyvateľstva Európskej únie. V Bratislave je so životom vo svojom meste spokojných 90 percent obyvateľov. To je o štyri percentuálne body viac spokojných, ako bolo v roku 2012. Európsky štatistický úrad  Eurostat  zverejnil čísla o živote v mestách vo svojej najnovšej publikácii „Urban Europe - štatistické údaje o mestách a predmestí.“ V 18 európskych metropolách vrátane Bratislavy je so svojím životom v nich spokojných deväť z desiatich ľudí. Za Vilniusom (98 percent spokojných obyvateľov) tesne nasledujú švédsky Štokholm, dánska Kodaň (zhodne 97 percent) a rakúska Viedeň a Luxemburg (zhodne 96 percent). Na opačnom konci rebríčka sú po gréckych Aténach so 71 percentami taliansky Rím (80 percent), francúzsky Paríž a rumunská Bukurešť (obe po 83 percent). Grécka metropola je napriek tomu mestom, kde od roku 2012 nastal najväčší nárast spokojnosti, až o 15 percentuálnych bodov. Spokojnosť miestnych obyvateľov naopak najviac poklesla v inak dobre hodnotenom holandskom Amsterdame, nemeckom Berlíne, portugalskom Lisabone, francúzskom Paríži a fínskych Helsinkách. „Urban Europe - štatistické údaje o mestách a predmestí“ má trinásť kapitol s údajmi o mestskom živote.


Blízki zavraždeného ruského novinára žiadajú spravodlivosť

Pavel Šeremet žil posledných päť rokov svojho života v Kyjeve, kde pracoval v internetovom denníku Ukrajinská pravda.

KYJEV. Priatelia a kolegovia si vo štvrtok pripomenuli prvé výročie smrti ruského novinára Pavla Šeremeta, ktorý prišiel o život pred rokom, keď jeho auto vybuchlo v centre Kyjeva. Informovala o tom agentúra AP. Šeremetovi priatelia, kolegovia a aktivisti sa vo štvrtok zišli na mieste, kde sa pred rokom tragédia odohrala, zapálili tam sviečky a položili kvety. Potom sa vydali k sídlu prezidentskej kancelárie, aby vyjadrili nespokojnosť s priebehom vyšetrovania tejto brutálnej vraždy, ktorej vyšetrovanie stále nie je ukončené, a to aj napriek prísľubom ukrajinského prezidenta Petra Porošenka. Nájsť čo najrýchlejšie vrahov novinára vyzval vo štvrtok ukrajinské úrady aj vedúci zastúpenia EÚ na Ukrajine Hugh Mingarelli, uviedla agentúra RIA Novosti. Šeremet, v Bielorusku narodený ruský novinár, žil posledných päť rokov svojho života v Kyjeve, kde pracoval v internetovom denníku Ukrajinská pravda a v rozhlasovej stanici Radio Vesti. Predtým asi desať rokov pôsobil v ruských televíziách vrátane štátneho Prvého kanálu. Ukrajinské médiá pred časom s odvolaním sa na zdroje blízke vyšetrovaniu vraždy informovali, že jednou z veľmi pravdepodobných verzií je aj tá, že Šeremeta zavraždili príslušníci niektorého z plukov domobrany. Spočiatku sa vyšetrovatelia zaoberali tiež hypotézou, že motívom vraždy mohli byť Šeremetove novinárske aktivity či osobná nevraživosť. Novinári z Ukrajinskej pravdy pritom uvádzali, že ukrajinská tajná služba SBU Šeremeta sledovala. Bezpečnostné orgány však toto tvrdenie odmietali.


Porazený kandidát na ekvádorského prezidenta mal odhaliť volebné podvody

Volebná komisia oznámila, že v prípade potreby odovzdané hlasy prepočíta.

QUITO. Konzervatívny prezidentský kandidát Guillermo Lasso tvrdí, že jeho tím odhalil nezrovnalosti v takmer dvoch tisíckach volebných miestností, kde jeho ľavičiarsky rival Lenín Moreno ľahko zvíťazil v nedeľňajšom druhom, rozhodujúcom kole voľby nového prezidenta Ekvádoru. Ide o Lassov doteraz najsilnejší argument, ktorým podopiera svoje tvrdenia o tom, že Moreno ako kandidát vládnucej strany PAIS vyhral voľby podvodom. Lassov tím na stredajšej tlačovej konferencii vyhlásil, že v 1795 volebných miestnostiach bola odhalená absencia príslušných podpisov a pozmenené výsledky. Tieto volebné miestnosti dovedna predstavujú približne 600-tisíc hlasov, čo je viac než dvojnásobok Morenovho víťazného náskoku. Tím ako dôkaz priblížil tri konkrétne prípady volebných miestností a uviedol, že napadne výsledky vo všetkých ďalších miestnostiach, kde Moreno zvíťazil v pomere 4:1 nad Lassom. Ústredná volebná komisia oznámila, že v prípade potreby hlasy odovzdané vo volebných miestnostiach, kde výsledky niekto formálne napadne, prepočíta. Komisia vo štvrtok oficiálne potvrdila výsledky druhého kola prezidentských volieb, v ktorom Moreno získal 51,16 percenta hlasov, zatiaľ čo Lasso 48,84 percenta. Lasso ihneď po voľbách spochybnil oficiálne výsledky s tým, že niektoré predvolebné odhady favorizovali jeho.


Únia je k migrantom v Líbyi nehumánna, tvrdí OSN

Jordánsky princ Husajn kritizoval nepredstaviteľné hrôzy, ktorým čelí 20-tisíc zadržaných migrantov.

ŽENEVA. Európska únia koná "nehumánne", keď poskytuje líbyjským úradom podporu pri zachytávaní migrantov na Stredozemnom mori a ich navracaní späť do Líbye. Uviedol to v utorok vysoký komisár OSN pre ľudské práva Zajd Raad Husajn, ktorého cituje agentúra AP. Jordánsky princ Husajn kritizoval "nepredstaviteľné hrôzy", ktorým čelí okolo bezmála 20-tisíc migrantov zadržaných v tejto severoafrickej krajine, a apeloval na medzinárodné spoločenstvo, aby túto situáciu riešilo. Pozorovatelia OSN v novembri navštívili štyri zariadenia v Tripolise, ktoré prevádzkuje líbyjské ministerstvo pre boj proti nezákonnej migrácii. Husajn dodal, že daní vyslanci boli šokovaní pri pohľade na "tisíce vyčerpaných a traumatizovaných mužov, žien a detí, ktorí sa tlačili v uzamknutých hangároch bez prístupu k najzákladnejším potrebám". Úrad vysokého komisára OSN pre utečencov (UNHCR) v septembri oznámil, plánuje otvoriť začiatkom nadchádzajúceho roka v Tripolise tranzitné centrum pre utečencov, vďaka ktorému chce z Líbye každoročne presídliť či evakuovať až 5000 spomedzi najzraniteľnejších utečencov.


Slovenskí florbalisti podľahli Dánom. Z druhého miesta postúpili do play-off o štvrťfinále

V závere zápasu sa Slovákom ešte podarilo upraviť výsledok.

RIGA. Slovenskí florbaloví reprezentanti postúpili z druhého miesta základnej C-skupiny do play-off o štvrťfinále MS 2016 v lotyšskej Rige (3. - 11. decembra). Slováci po víťazstvách nad Poliakmi (6:4) a Austrálčanmi (12:2) v utorok podľahli Dánom 2:5. Zverenci českého trénera Petra Koutného vybojovali celkovo štyri body a skóre 20:11, do vyraďovacej časti prenikli aj stopercentní Dáni so šiestimi bodmi.Dáni vstúpili do zápasu aktívnejšie, ale Slováci postupne prevzali iniciatívu, pomohla im aj presilovka a dvakrát ich zastavila až bránková konštrukcia. Dánom vyšiel úvod aj záver druhej tretiny. V 21. min po zaváhaní defenzívy SR otvoril skóre Stefan Hedorf a Slováci prvýkrát na šampionáte prehrávali. V 37. min v presilovke zvýšil na 2:0 Mikkel Skov Nielsen. Hráči s dvojkrížom na hrudi naďalej neboli efektívni v zakončení a Dáni po protiútokoch trestali - najskôr skóroval Lukas Eldholm a vzápätí dvakrát aj Hedorf, ktorý zavŕšil svoj hetrik. Tréner SR sa päť minút pred koncom odhodlal k hre bez brankára a jeho tím sa dočkal čestného gólu, v 57. min ho strelil kapitán Lukáš Řezanina. V závere hrali šiesti Slováci proti trom Dánom a osem sekúnd pred koncom ešte skorigoval výsledok Michal Dudovič - 2:5. Slovenskí florbalisti si v stredajšom play-off o štvrťfinále zmerajú sily s tretím tímom B-skupiny Nórskom. Zápas je na programe o 15.00 h SEČ. Definitívu dá výsledok utorkového večerného vzájomného zápasu týchto protivníkov (hrá sa o 18.30). Po dva najlepšie tímy z výkonnostne vyššej A aj B-skupiny preniknú priamo do štvrťfinále, na zostávajúce mužstvá "áčka" a "béčka" čakajú súboje play-off s najlepšími dvoma z kvalitatívne nižšej C aj D-skupiny. Marek Onderko (asistent trénera SR, zdroj: RTVS): "Ťažko to hodnotiť, hrali sme celkom dobre, ale nepremieňali sme šance a góly prišli neskoro. Mali sme viac príležitostí ako Dáni, ale góly neprišli, to nás zlomilo. Večerný zápas Lotyšov s Nórmi si pozrieme, máme čas zregenerovať, zhodnotíme dnešok a pripravíme sa na zajtrajší duel." Petr Koutný (tréner SR, zdroj: SZFB): "Tento zápas musíme rýchlo hodiť za hlavu a pripraviť sa na zajtrajší. Chlapcom nemôžem nič vyčítať, bolo to veľmi taktické stretnutie. Boli sme dobre pripravení, ale Dáni nás potrestali za chyby. Nepremenili sme šancí aj na dva zápasy, chýbal dôraz. Musíme sa sústrediť na veľmi dôležitý stredajší súboj. Je úplne jedno, či dostaneme Lotyšov alebo Nórov. My môžeme len prekvapiť."Lukáš Řezanina (útočník a kapitán SR, strelec jedného gólu, zdroj: SZFB): "V tretej tretine sme spravili hrúbky, Dáni premenili brejky, a to nás položilo. Mal som aj ja v presilovke šancu; ak by som dal, mohlo to byť iné."Martin Grlický (útočník SR, zdroj: SZFB): "Veľmi nás mrzí, že sme prehrali. Myslím si, že sme mali oveľa viac z hry ako Dáni, ktorí pozorne bránili, blokovali naše strely a z brejkov dávali góly. Zajtra nastúpime s čistou hlavou a pobijeme sa o postup." Slovensko - Dánsko 2:5 (0:0, 0:2, 2:3)Góly: 57. Řezanina, 60. Dudovič (Řezanina) - 21. Hedorf (Glad Pedersen), 37. Skov Nielsen (Overgaard), 47. Eldholm (Dahl Jensen), 49. Hedorf (Kristensen), 52. Hedorf (Glad Pedersen)Vylúčení: 1:4 na 2 min, presilovky: 1:1, oslabenia: 0:0, rozhodovali: T. Andersson a Wissman (obaja Švéd.), 457 divákovZostava SR: Turek (Mazák) - Szabo, Komačka, Koščo, Ľ. Šefčík, Kročko, Sikorjak, Bulko - Heleš, Matejka, Kubovič - Čonka-Skyba, Grlický, Ujhelyi - Gál, Řezanina, Dudovič - Nehila, Joščák


Polícia zverejnila video šikany, dievčatá obeť kopali a ťahali za vlasy

Polícia apeluje najmä na maloletých, aby sa v prípade šikany obracali na políciu.

SPIŠSKÁ NOVÁ VES. Polícia vo štvrtok na svojom účte na sociálnej sieti Facebook zverejnila autentické video šikany z východného Slovenka. Prípad sa stal v piatok 25. augusta. Na záberoch je vidieť, ako dievčatá svoju obeť, mladé dievča, mlátili, kopali, ťahali za vlasy a vrieskali po ňom. Nakoniec ho jedno z nich koplo do tváre. "Otec poškodeného dievčaťa podal trestné oznámenie na polícii. V danej veci už koná vyšetrovateľ odboru kriminálnej polície Okresného riaditeľstva Policajného zboru v Spišskej Novej Vsi, ktorý po analýze priebehu deja a ďalších zistení začal trestné stíhanie pre zločin ublíženia na zdraví v štádiu pokusu (ťažká ujma na zdraví) v súbehu s prečinom výtržníctva a krádeže," uvádza polícia na sociálnej sieti. Polícia zároveň apeluje najmä na maloletých, že ak ich niekto šikanuje, nemali by sa o tom báť hovoriť a obrátiť sa na políciu. Okrem toho môžu zavolať na Linku detskej istoty, ktorá funguje nonstop na čísle 116 111.


Terorista známy ako Carlos dostal vo Francúzsku tretie doživotie

Doživotie tentoraz dostal za  za granátový útok na parížsku obchodnú pasáž.

PARÍŽ. Na v poradí tretí trest odňatia slobody na doživotie odsúdili v utorok vo Francúzsku teroristu Ilicha Ramíreza Sáncheza známeho ako Carlos. Doživotie mu súd tentoraz vymeral za granátový útok na parížsku obchodnú pasáž, pri ktorom v roku 1974 zahynuli dvaja ľudia a 32 osôb utrpelo zranenia. Venezuelčan Ilich Ramírez Sánchez (67) účasť na tomto útoku od začiatku popieral a po vynesení rozsudku označil proces, ktorý sa konal po 42 rokoch od spáchania činu, za absurdný. Samotný Carlos sa vníma ako celoživotný revolucionár a za mrežami je už dve desaťročia. Najznámejšou spomedzi mnohých akcií, na ktorých sa svojho času podieľal Carlos a jeho spolubojovníci, je prepad konferencie ministrov členských štátov Organizácie krajín vyvážajúcich ropu (OPEC) vo Viedni v roku 1975, ktorý si vyžiadal tri životy. Carlosa sa podarilo zadržať až v roku 1994 v Sudáne, odkiaľ ho previezli Francúzska. Jeho obhajoba hovorí dodnes o únose. Francúzska justícia uznala teroristu v dvoch prípadoch vinným a odsúdila ho na doživotné tresty; popri spomínanom viedenskom útoku aj za sériu teroristických akcií s celkove 11 obeťami z 80. rokov.


Rezník kritizoval Kňažka za prejav pri cenách OTO, považuje ho za suterén

Šéf verejnoprávnej RTVS kritizoval herca Milana Kňažka za sexistické narážky v jeho prejave.

BRATISLAVA. Rozhlas a televízia Slovenska sa počas priameho prenosu udeľovania cien OTO (Osobnosť televíznej obrazovky) nespreneveril svojmu verejnoprávnemu poslaniu, až na záver vystúpenia Milana Kňažka. Na stredajšom rokovaní Rady Rozhlasu a televízie Slovenska (RTVS) to konštatoval generálny riaditeľ RTVS Jaroslav Rezník. Zdôraznil, že išlo o tri vety, nie o celý Kňažkov príhovor. "To, čo povedal na podporu mladých ľudí, organizujúcich zhromaždenia Za slušné Slovensko, to bolo úplne v poriadku," zdôraznil. "Ale tie vety o tom, že kto čo chytil, to považujem za zneužitie verejnoprávneho priestoru, za úplný suterén a niečo, čo je nehodné Milana Kňažka," povedal Rezník. Myslí si, že v tej chvíli si herec pomýlil televíziu i program. "Jednoducho takéto vety nepatria do laudácia pri uvádzaní do siene slávy," mieni Rezník. Zároveň odmietol, že by on, resp. niekto z vysielacieho štábu pred vysielaním Kňažka upozorňoval, že by nebolo vhodné sa vyjadrovať k aktuálnej politickej situácii. Rada dostala v tejto súvislosti viacero podnetov. V priamom prenose zo slávnostného galavečera ankety televíznych osobností OTO na obrazovke RTVS sa vo svojom príhovore dotkol herec Milan Kňažko aktuálnej politicko-spoločenskej situácie. Vyjadril podporu občianskym zhromaždeniam a zároveň sa sarkasticky vyjadril na adresu rekonštrukcie vlády i Márie Troškovej, bývalej Štátnej radkyne na Úrade vlády. "Teraz som si myslel, že sa trošku dotknem aj tej druhej strany a navrhnem niekoľko mien do zásadnej rekonštrukcie vlády. Ja si myslím, ja budem pokračovať, prepáčte mi to, že ministrom financií by sa mal stať Bašternák, ministrom vnútra Kočner a predsedníčka vlády by mala byť žena, mala by to byť Trošková - definitívne. Ja si myslím, že niečo už pochytila od premiéra. Dúfam, že pán premiér nepochytil nič od nej," uviedol na záver príhovoru Kňažko. Mária Trošková pôsobila od roku 2015 na pozícii hlavnej štátnej radkyne Kancelárie predsedu vlády Roberta Fica. Po vražde novinára Jána Kuciaka z pozície odišla. Jej meno sa objavilo v poslednom článku Kuciaka, podľa ktorého mala Trošková kontakty s ľuďmi, ktorých spájal s talianskou mafiou. Šéf RTVS Jaroslav Rezník označil 18. ročník OTO za najlepší ročník v posledných rokoch a upozornil, že publikum tvoria „veľmi senzitívni ľudia, ktorí sú zvyknutí svoje názory hovoriť veľmi priamo a otvorene“. Z tohto hľadiska si myslí, že prenos z udeľovania OTO, „sa nijakým spôsobom nespreneveril verejnoprávnemu poslaniu RTVS s výnimkou tých troch sexistických viet, ktoré tam povedal pán Kňažko, myslím si, že v istom okamihu si pomýlil televíziu a pomýlil si program," uviedol Rezník. Ak už, tak takého vyjadrenia podľa Rezníka patrí do relácie Sedem a nie do laudácia, keď vstupuje herec do siene slávy. Rada RTVS k sťažnostiam na OTO, ako ani k sťažnostiam na diskusné relácie a spravodajstvo, ktoré dostáva pravidelne, uznesenie neprijala. Sťažovateľom odporučila obrátiť sa na Radu pre vysielanie a retransmisiu.


Ibrahimovič akrobatickým zakončením takmer zlomil ruku brankárovi

Manchester United doma iba remizoval s Burnley.

BRATISLAVA. Celý zápas držal Burnley nad vodou. Nováčik aj vďaka nemu odolal tlaku veľkého favorita. Brankár Tom Heaton vyhlásil, že pri kľúčovom zákroku, ktorým zabránil skórovať útočníkovi Zlatanovi Ibrahimovičovi, si takmer zlomil ruku. Anglický gólman efektne zakročil proti akrobatickému zakončeniu švédskeho ostrostrelca. Tesne po zákroku pokračovala akcia, Heaton sa ešte sústredil na loptu, či sa nevráti do šestnástky, keď však opustila ihrisko, ľahol si na zem a bolestivou grimasou povolal lekársky tím. "Vedel som, že mám za sebou na bránkovej čiare ešte dvoch hráčov, tak som uzatváral bránkovisko a snažil som sa čo možno najviac zmenšiť strelecký uhol. Našťastie ma strela zasiahla, no takmer mi zlomila ruku," povedal pre Daily Mirror Heaton. Heaton priznal, že to bol jeho najkrajší zákrok v zápase, v ktorom vychytal nulu na Old Trafforde. "Ibrahimovič krásnou strelou zasiahol koniec mojej ruky, ktorá bola úplne vystretá, no bolesť začala až po zápase. Počas neho som cítil obrovský adrenalín," dodáva odchovanec Manchestru United, ktorý v Burnley pôsobí od roku 2013. Legendárny dánsky brankár Peter Schmeichel, ktorý dlhé roky pôsobil práve v Manchestri United, na svojom twitterovom konte vyhlásil, že to bol jeden z najlepších zákrokov v histórii Premier League.


Rezort financií znížil odhad rastu slovenskej ekonomiky

Briti nevedia, ako odísť a Trump podľa Kažimíra boxuje s celým svetom.

BRATISLAVA. Ministerstvo financií znižuje odhad rastu slovenskej ekonomiky na tento rok. Svoju pôvodnú prognózu tohtoročného rastu hospodárstva zo septembra totiž v tej aktuálnej februárovej zrevidovalo nadol o 0,5 percentuálneho bodu na štyri percentá. Odhad rastu HDP revidovala na 4,2 percenta v minulom týždni aj Národná banka Slovenska. Napriek tejto revízii bude rast HDP v roku 2019 jedným z najvyšších v EÚ. Rezort financií zároveň znížil výhľad rastu na nasledujúce obdobie o 0,2 "Odhadujeme, že vrchol ekonomického cyklu sme na Slovensku mali v roku 2018." percentuálneho bodu na 3,7 percenta v roku 2020 a o 0,1 percentuálneho bodu na 3,2 percenta v roku 2021. Na konci prognózovaného obdobia v roku 2022 ministerstvo predpovedá hospodársky rast na úrovni 2,5 percenta.Podľa aktuálnych odhadov tak má už zrejme slovenská ekonomika svoj cyklický vrchol za sebou. Odhad minuloročného rastu totiž rezort financií naopak navýšil o 0,2 percentuálneho bodu na 4,3 percenta. "Na základe dnešného vnímania vecí odhadujeme, že vrchol ekonomického cyklu sme na Slovensku mali v roku 2018," povedal minister financií Peter Kažimír (Smer). Kažimír nepredpokladá, že by táto prognóza a vývoj ekonomiky mal zásadný vplyv na predpokladaný vyrovnaný štátny rozpočet. V ďalších rokoch by už dynamika slovenského hospodárstva mala postupne spomaľovať. V roku 2019 sa totiž nepriaznivý vývoj zahraničného dopytu odzrkadlí aj na exportnej výkonnosti slovenskej ekonomiky, ktorú však čiastočnej podporí pokračujúci nábeh výroby v bratislavskom Volkswagene a vo fabrike Jaguar Land Rover. Tohtoročný rast tak podporí najmä spotreba domácností, ktorá si vďaka rastu miezd podľa ministerstva udrží dynamiku porovnateľnú s predchádzajúcimi rokmi.V budúcom roku sa bude podľa analytikov ministerstva financií ekonomika opierať tradične o spotrebu a export, ktorý bude ešte stále benefitovať z novej výroby v automobilke Jaguar Land Rover. Počnúc rokom 2021 sa má hospodárstvo začať približovať svojmu dlhodobému potenciálu a zvoľní. Na trhu práce by mal pokračovať rast zamestnanosti, aj keď by sa podobne ako dynamika hospodárstva mal zmierňovať. V tomto roku prognózuje rezort financií rast zamestnanosti o 1,1 percenta, ktorý by sa mal postupne spomaľovať až k 0,5 percenta v roku 2022. Miera nezamestnanosti by sa tak mala postupne znižovať z tohtoročných šesť percent až na 5,3 percenta v roku 2022. Ministerstvo však očakáva rýchlejší rast miezd. Oproti septembrovej prognóze navýšilo odhad rastu nominálnych miezd na tento rok o 0,4 percenta na 6,7 percenta a reálnych miezd o 0,3 percenta na šesť percent. Minister financií Peter Kažimír však tvrdí, že ekonomické fundamenty na "Problémy tkvejú v tom, že niekto sa rozhodol odísť z Európskej únie a nevie ako odísť, že niekto potrebuje boxovať s celým svetom a boxuje, že niekto sa dostal k vládnej zodpovednosti a ťažko formuluje záujmy fungovania svojej vlády pri rastúcom dlhu a deficite." Slovensku zostávajú napriek zhoršeniu prognózy rastu hrubého domáceho produktu bezproblémové. Negatívne vplyvy treba podľa neho hľadať u našich kľúčových obchodných partnerov. „Problémy tkvejú v tom, že niekto sa rozhodol odísť z Európskej únie a nevie ako odísť, že niekto potrebuje boxovať s celým svetom a boxuje, že niekto sa dostal k vládnej zodpovednosti a ťažko formuluje záujmy fungovania svojej vlády pri rastúcom dlhu a deficite,“ uviedol na pondelňajšej tlačovej konferencii. Narážal tak na hrozbu tvrdého brexitu, protekcionistické kroky americkej administratívy či ekonomický vývoj v Taliansku. Zverejnená prognóza však zatiaľ podľa neho neznamená ani zhoršenie rozpočtových plánov na tento rok, ktoré počítajú s vyrovnaným hospodárením. Hoci totiž na jednej strane spomalí rast ekonomiky, rýchlejšie budú rásť mzdy. Aktuálny vývoj však podľa neho bude argumentom pri budúcom sociálnom dialógu. Tvrdí, že bude premiérovi Petrovi Pellegrinimu odporúčať, aby apeloval na sociálnych partnerov, aby pri vyjednávaní o raste miezd „ubrali apetít“. „Treba byť racionálny a treba mať zdravý rozum,“ dodal. Inflácia by sa mala v nasledujúcich rokoch držať nad dvoma percentami. V tomto roku by ešte ceny mali stúpnuť o 2,6 percenta a v nasledujúcich rokoch až do roku 2022 ministerstvo financií predpovedá zhodný rast spotrebiteľských cien o 2,4 percenta.Hoci napriek znižovaniu výhľadu ekonomického rastu zostávajú zatiaľ prognózy vývoja slovenskej ekonomiky naďalej solídne, ministerstvo financií podobne ako centrálna banka upozorňuje na zosilňovanie negatívnych rizík. Analytici rezortu financií hovoria najmä o možnom prepade ekonomiky eurozóny, rastúcom protekcionizme a hrozbe tvrdého brexitu. "Odhadujeme, že brexit bez dohody by mohol znížiť HDP Slovenska o 0,7 až 1,4 percenta HDP v dlhom horizonte. Vplyv bude však najvýraznejšie v prvých dvoch rokoch," konštatuje v prognóze ministerstvo.


EÚ by mala podľa Británie sprísniť sankcie voči Rusku

USA nedávno ohlásila voči Rusku nové sankcie.

WASHINGTON. Veľká Británia chce, aby Európska únia zabezpečila, že jej sankcie voči Rusku sú dostatočne komplexné. V súvislosti so sankciami pre rolu Ruska v útoku na bývalého ruského špióna v Británii nervovou látkou britský minister zahraničia Jeremy Hunt vyzýva EÚ a USA, aby reagovali "jedným hlasom". Európska únia by mala prehodnotiť svoje sankcie a zaručiť, že "naozaj stojíme bok po boku s USA", informovalo britské veľvyslanectvo vo Washingtone, ktoré zverejnilo časti Huntovho prejavu v USA."Samozrejme, musíme s Moskvou rokovať, ale zároveň musíme byť priami: ruská zahraničná politika za prezidenta Putina urobila svet nebezpečnejším," konštatoval šéf britskej diplomacie. Administratíva amerického prezidenta Donalda Trumpa tento mesiac pre útok nervovou látkou ohlásila voči Rusku nové sankcie.


Čižnár považuje opozičnú snahu obnoviť vyšetrovanie Bašternáka za zbytočnú

Opoziční poslanci vyčítajú vyšetrovateľovi aj prokurátorke, že sa stotožnili s vyjadreniami podozrivých.

BRATISLAVA. Podnet opozičných poslancov Národnej rady v súvislosti s rozhodnutím vyšetrovateľa odmietnuť trestné stíhanie v prípade Ladislava Bašternáka považuje generálny prokurátor Jaromír Čižnár za zbytočný. Informovala o tom hovorkyňa Generálnej prokuratúry Andrea Predajňová. "Jaromír Čižnár ešte na včerajšej porade (dňa 13. 3. 2017) uložil špeciálnemu prokurátorovi Dušanovi Kováčikovi, aby túto trestnú vec predložil na preskúmanie postupu orgánov činných v trestnom konaní, ktoré doposiaľ vo veci konali, prieskumnému oddeleniu Generálnej prokuratúry Slovenskej republiky," informovala Predajňová. Opoziční poslanci Ľubomír Galko (SaS), Jozef Rajtár (SaS) a Igor Matovič (OĽaNO-NOVA) na utorkovej tlačovej besede informovali, že chcú napadnúť rozhodnutie vyšetrovateľa odmietnuť trestné stíhanie. Chcú tak docieliť, aby sa vo vyšetrovaní tohto prípadu pokračovalo. Poslanci na základe uznesenia vyčítajú vyšetrovateľovi aj prokurátorke, že sa stotožnili s vyjadreniami podozrivých a že vyhlásili, že netreba nič ďalej skúmať. Podľa Rajtára neskúmali napríklad zdroj peňazí, ktoré dal Bašternák do firmy B. A. Haus. Taktiež je podľa neho zvláštne, že sa vyšetrovateľovi a prokurátorke nezdalo podozrivé, že minister vnútra mal zaplatiť za nehnuteľnosti v hodnote 400-tisíc eur iba okolo 8000 eur. "Nám to veľmi podozrivé je a preto aj s kolegami s OĽaNO a Danielom Lipšicom napadneme toto rozhodnutie a v zmysle trestného zákona budeme žiadať, aby toto uznesenie bolo zrušené a aby toto závažné vyšetrovanie pokračovalo," dodal Rajtár. Kaliňák v utorok zopakoval, že si nie je vedomý etického zlyhania. "Prvá vratka DPH bola v roku 2011, kedy pán Lipšic, Sulík aj pán Matovič mohli konať, koľko im hrdlo ráčilo, ale ani len kontrolu nevykonali. Čiže tá zodpovednosť, ten začiatok je tu jednoznačný a preto ich volanie je čisto politicky motivované. Venovať sa škandalizovaniu jedného z podpredsedov Smeru," zdôraznil šéf rezortu vnútra. Vyšetrovanie prípadu obchodu medzi ministrom vnútra SR Robertom Kaliňákom a podnikateľom Ladislavom Bašternákom nezastavila prokuratúra. O odmietnutí trestného stíhania rozhodol policajný vyšetrovateľ, a to 21. 12. 2016. Zdôraznila to hovorkyňa Úradu špeciálnej prokuratúry SR Jana Tökölyová. Ozrejmila, že prokurátorka Úradu špeciálnej prokuratúry preskúmala rozhodnutie vyšetrovateľa Policajného zboru na základe sťažnosti, ktoré sa týkalo rozhodnutia o odmietnutí trestného stíhania vyšetrovateľom Policajného zboru. "Predmetné rozhodnutie považuje za správne a v súlade so zákonom," informovala.


Taliansko doma deklasovalo súpera. Švajčiari premrhali trojgólový náskok

Favoriti uspeli v zápasoch kvalifikácie na EURO 2020.

BRATISLAVA. Španielski futbalisti zvíťazili v utorkovom zápase F-skupiny kvalifikácie EURO 2020 na pôde Malty 2:0 po presných zásahoch Alvara Moratu. V Ta'Qali nesedel na lavičke favorizovaných hostí hlavný tréner Luis Enrique, za jeho absenciou sú bližšie nešpecifikované rodinné dôvody. Kormidla trojnásobných majstrov Európy sa ujal jeho asistent Robert Moreno. Z marcového asociačného termínu vydolovalo Španielsko plný počet šesť bodov, pred tromi dňami v kvalifikačnej ouvertúre zdolala Nórsko 2:1. To v utorkovom škandinávskom derby remizovalo so Švédskom 3:3. Aj Taliansko zvládlo na úvod dve papierovo ľahké prekážky. S Fínskom si poradilo 2:0 a z Parmy vyprevadilo Lichtenštajnsko s debaklom 6:0. Dvakrát sa v drese Talianska strelecky presadil 36-ročný veterán a aktuálne najlepší kanonier najvyššej talianskej súťaže Fabio Quagliarella. Gruzínsku pod taktovkou slovenského trénera Vladimíra Weissa nevyšiel vstup do bojov o európsky šampionát. Po prehre 0:2 so Švajčiarskom nestačilo ani na domáce Írsko, ktorému v Dubline podľahlo 0:1. Švajčiari v Bazileji viedli nad Dánskom už 3:0, hostia však v záverečnej desaťminútovke dokázali vyrovnať a získať cenný bod. Tretie kolo kvalifikácie je na programe 7.-8. júna. Slovenskí futbalisti budú v akcii v rámci štvrtého kola v utorok 11. júna o 18.00 SELČ, v Baku ich čaká duel E-skupiny proti domácemu Azerbajdžanu. Kvalifikácia EURO 2020 - 2. kolo: D-skupina: Góly: 19. Freuler, 66. Xhaka, 76. Embolo - 84. Jorgensen, 88. Gytkjaer, 90.+3 Dalsgaard Gól: 36. Hourihane F-skupina: Góly: 26. Deac, 29. a 33. Keserü, 63. Puscas - 40. Davidsen (z 11 m) Góly: 41. Johnsen, 59. King, 90.+7 Kamara - 70. Claesson, 86. a 90.+1 Quaison Ta'Qali Góly: 31. a 73. Morata J-skupina Góly: 14. Jensen, 78. Soiri Góly: 17. Sensi, 32. Verratti, 35. a 45.+3 Quagliarella (oba z 11 m), 70. Kean, 77. Pavoletti, ČK: 45.+2 Kaufmann (Lichtenštajnsko) Góly: 10. Višča, 15. Pjanič - 64. Fortounis (z 11 m), 85. Kolovos, ČK: 65. Pjanič


Cibulková otvorí barážový zápas medzi Slovenskom a Brazíliou

Postaví sa proti brazílskej dvojke Alvesovej.

BRATISLAVA. Slovenská tenisová jednotka Dominika Cibulková a brazílska dvojka Carolina Meligeniová Rodriguesová Alvesová nastúpia v sobotu o 13.00 h proti sebe v úvodnej dvojhre barážového zápasu o účasť v II. svetovej skupine Pohára federácie. V druhom singli si na antuke v AXA aréne bratislavského NTC zmerajú sily slovenská dvojka Viktória Kužmová a brazílska jednotka Beatriz Haddadová Maiová. Rozhodol o tom piatkový žreb. Nedeľňajší program odštartuje o 13.00 h duelom tímových jednotiek Cibulkovej a Haddadovej Maiovej, po nich by sa mali predstaviť Kužmová s Meligeniovou Rodriguesovou Alvesovou. Do záverečnej štvorhry nominoval slovenský kapitán Matej Lipták pár Kužmová, Magdaléna Rybáriková. Brazílska kapitánka Roberta Burzagliová predbežne nahlásila tandem Haddadová Maiová, Luisa Stefaniová. Cibulková absolvuje v súboji s Brazílčankami fedcupovú rozlúčku. "Myslím si, že nominácie boli očakávané. Poradie zápasov nie je podľa mňa dôležité, hlavné je zvíťaziť," uviedol na piatkovej tlačovej konferencii kapitán SR Matej Lipták a dodal: "Rebríčkové postavenie súperiek by mohlo napovedať,že sme favoriti. Vo Fed Cupe je však dôležité, aký výkon podajú hráčky počas stretnutia." K sobotňajším duelom sa vyjadrili aj obe slovenské singlisti. "Počas prípravy som sa zameriavala na svoju hru. Kapitán ma zmapované všetky súperky a verím, že budem dobre pripravená. Chcela by som získať oba body vo dvojhrách a prispieť tak k nášmu víťazstvu," povedala Cibulková. "Svoju súperku poznám z turnajov, keďže máme podobný kalendár. Bude to určite veľmi ťažký zápas, no veľmi sa teším," skonštatovala Viktória Kužmová. Hlavným rozhodcom stretnutia bude Kanaďan William Coffey, v úlohe empajrových arbitrov sa predstavia Poľka Marta Mrozinská a Francúz Manuel Absolu. Slovenky vo februári prehrali v stretnutí 1. kola II. svetovej skupiny v Rige s domácim Lotyšskom 0:4 a musia absolvovať záchranárske práce. V aréne Riga slovenskému kapitánovi Matejovi Liptákovi chýbali Cibulková i Rybáriková. Kužmová, ktorá mala byť pôvodne slovenskou jednotkou, napokon nemohla nastúpiť pre pľuzgier na ruke. Brazília si zabezpečila účasť v baráži o II. svetovú skupinu vďaka triumfu na turnaji americkej zóny na antuke v kolumbijskom Medelline. Vo finále zvíťazila nad Paraguajom 2:0. Sobota 13.00 Nedeľa 13.00


Nadal vystriedal Djokoviča na čele rebríčka ATP, koncoročnou jednotkou bude Bartyová

Viktória Kužmová zostala na 52. priečke.

BRATISLAVA. Austrálčanka Ashleigh Bartyová triumfom na elitnom podujatí WTA Finals v čínskom Šen-čene potvrdila pozíciu koncoročnej jednotky rebríčka WTA vo dvojhre. Druhé miesto patrí Češke Karolíne Plíškovej a tretie Japonke Naomi Osakovej. Na štvrtú pozíciu poskočila z piatej Rumunka Simona Halepová, na piatu klesla kanadská reprezentantka Bianca Andreescuová. Slovenská jednotka Viktória Kužmová zostala na 52. priečke, Anne-Karolíne Schmiedlovej patrí 138. post. Vo dvojhre mužov nastala zmena na čele, Španiel Rafael Nadal vystriedal Srba Novaka Djokoviča, hoci ten vyhral prestížny halový turnaj v Paríži. Tretí je Švajčiar Roger Federer a štvrtý Rus Daniil Medvedev. Slovenskou jednotkou zostal na 109. mieste Norbert Gombos, Andrej Martin je stotrinásty a v druhej stovke sú aj Martin Kližan (142.), Filip Horanský (173.), Jozef Kovalík (174.) a Lukáš Lacko (182.).


Únik tajných materiálov podľa Kaliňáka klesol. Problém je ľudský faktor

Kaliňák uviedol, že môže len diskutovať s policajným prezidentom o zabezpečení informačných zdrojov.

BRATISLAVA. Počet únikov utajovaných materiálov v poslednom čase poklesol, ľudský faktor sa však v tejto oblasti nedá ovplyvniť. Po zasadnutí vlády to v súvislosti s medializovaným únikom dokumentu, ktorý sa údajne zaoberá vyšetrovaním predsedu parlamentu Andreja Danka, uviedol minister vnútra Robert Kaliňák. "Kompetencie v tejto oblasti na mojej strane nie sú. Môžem len diskutovať s policajným prezidentom o zvýšení zabezpečenia informačných zdrojov," vyhlásil. Minister zároveň pripomenul, že kriminalistické informácie sú v utajovanom režime pre ich často nízku dôveryhodnosť. "Častokrát v minulosti dochádzalo k ich zneužívaniu," uviedol. Povinnosti zo zákona majú podľa ministra tí, čo takéto veci nájdu. "Majú ich odovzdať polícii a príslušné orgány začnú konať," dodal. Minister vyjadril vieru, že inšpekcia ministerstva vnútra, ktorá vec vyšetruje, zistí, ako k úniku mohlo dôjsť a prípadne označí aj páchateľa.  Vylúčil, že by dokument mohol slúžiť na diskrimináciu šéfa parlamentu, ako sa obáva opozícia. "Vylučujem to, celý problém je v zneužívaní kriminálnych informácií. To je problém," naznačil. "Úlohou je, pozrieť sa na systém, ako ho ešte viac utesniť, pretože toto sa nesmie stávať," doplnil. Podpredsedníčka parlamentu Lucia Nicholsonová (SaS) v rozprave k odvolávaniu ministra práce Jána Richtera (Smer) vyhlásila, že dostala utajenú kriminálnu informáciu z NAKA, ktorá hovorí o podozreniach z korupcie predsedu Národnej rady a SNS Andreja Danka. „Ide o informáciu od zdroja, ktorý polícia vyhodnotila najvyšším stupňom dôveryhodnosti – A1. Podľa kriminálnej informácie by mal byť predseda parlamentu Andrej Danko zapletený do korupčného škandálu v súvislosti s eurofondmi pod ministerstvom školstva,“ povedala Nicholsonová. Informácia je z 19. augusta 2016. Polícia následne zverejnila stanovisko, podľa ktorého k osobe predsedu Národnej rady Andreja Danka nevedie a ani v minulosti neviedla trestné konanie pre podozrenie z akéhokoľvek trestného činu. Pôvod dokumentu vyšetruje inšpekcia ministerstva vnútra.


Hawkingov popol uloží tisícka vyžrebovaných ľudí

Pozostatky zosnulého britského vedca pochovajú 15. júna medzi hroby Isaaca Newtona a Charlesa Darwina.

LONDÝN. Rodina nedávno zosnulého britského teoretického fyzika Stephena Hawkinga sa rozhodla umožniť 1000 ľuďom účasť na uložení jeho urny vo Westminsterskom opátstve. Záujemcovia sa môžu zaregistrovať na špeciálne zriadenej webovej stránke. Tisícka šťastlivcov bude vybraná žrebovaním. Hawkingov popol pochovajú 15. júna medzi hroby Isaaca Newtona a Charlesa Darwina, informovala v stredu agentúra AP. Príslušnú webovú stránku www.stephenhawkinginterment.com zriadila Nadácia Stephena Hawkinga (SHF). Záujemcovia sa tu môžu zaregistrovať prostredníctvom vyplnenia osobného formulára do 15. mája. Posledná rozlúčka s Hawkingom, ktorý zomrel 14. marca vo veku 76 rokov, sa konala 31. marca v univerzitnom kostole v Cambridgei, kde vedec dlhodobo pôsobil. Jeho poslednú vedeckú štúdiu, ktorú napísal s belgickým fyzikom Thomasom Hertogom, nedávno publikovali v odbornom časopise Journal of High Energy Physics. Hawking bol následkom svojej choroby, amyotrofickej laterálnej sklerózy, väčšinu života odkázaný na invalidný vozík a komunikovanie prostredníctvom počítača. V roku 1988 vydal knihu s názvom "Stručná história času", z ktorej sa predalo desať miliónov výtlačkov a bola preložená do 40 rozličných jazykov sveta.


V Ženeve vydražili vzácny modrý diamant

Farnese Blue predali za 6,7 milióna dolárov.

ŽENEVA. V ženevskej pobočke aukčného domu Sotheby's vydražili vzácny modrý diamant, ktorý svojho času patril španielskej kráľovnej Alžbete Farnese známej aj ako Parmská. Drahokam Farnese Blue, ktorý má tvar hrušky a hmotnosť 6,1 karátu, predali za 6,7 milióna dolárov (v prepočte 5,6 milióna eur) len po štyroch minútach jeho dražby. Prekonal tak pôvodný odhad 3,5 až päť miliónov dolárov (2,9 až 4,2 milióna eur). Meno nového majiteľa diamantu nie je známe.Diamant Farnese Blue, ktorý pochádza zo známej indickej bane Golconda, dostala Alžbeta Farnese ako svadobný dar, keď sa v roku 1714 vydávala za španielskeho kráľa Filipa V. Odvtedy bol po tristo rokov majetkom európskych kráľovských rodín, pričom sa dedil z generácie na generáciu a putoval zo Španielska do Francúzska, Talianska a Rakúska. Podľa Sotheby's bol modrý diamant aj súčasťou diadému francúzskej kráľovnej Márie Antoinetty.


V Alžírsku prepustili popredného aktivistu z väzenia; politické protesty pokračujú

ALŽÍR. Alžírske orgány prepustili na slobodu popredného ľudskoprávneho aktivistu Aufa Hadždža, ktorý strávil vo väzbe necelé tri mesiace. Stalo sa tak niekoľko dní po tom, ako zomrel vo vyšetrovacej väzbe iný známy aktivista Kámil ad-Dín Fachár, bojovník za práva Berberov, ktorý držal protestnú hladovku, uviedla tlačová agentúra DPA. O prepustení Hadždža (49) informoval v piatok prostredníctvom Facebooku právnik Saláj Dabbúz. Väznicu v stredoalžírskej provincii Ghardája podľa neho tento aktivista opustil ešte vo štvrtok, čo však príslušné orgány zatiaľ nepotvrdili. Smrť Kámila ad-Dína Fachára predtým vyvolala výčitky zo strany ľudskoprávnych skupín a pouličné protesty. Fachára i Hadždža zadržali v marci, údajne pre kritizovanie armády a iných štátnych inštitúcií. Obaja začali na protest časovo neohraničenú hladovku. Niektorí pozorovatelia podľa DPA vyslovili názor, že prepustenie Hadždža má upokojiť kritikov alžírskeho vedenia, ktorí už od februára demonštrujú v Alžíri a ďalších mestách. Protesty pokračujú i napriek tomu, že dlhoročný prezident Abdal Azíz Buteflika začiatkom apríla - aj pod nátlakom vplyvnej armády - upustil od ďalšej kandidatúry vo voľbách a odstúpil z funkcie. Demonštrácie v Alžírsku sa konajú každý piatok, pričom účastníci požadujú odchod vládnucej elity a reformu politického systému krajiny. Najnovšie sa zišlo v Alžíri približne tisíc demonštrantov, ktorí vyjadrili nespokojnosť s júlovým termínom prezidentských volieb a odmietli výzvy šéfa armády na dialóg, informovala agentúra AFP. Ešte pred protestom podľa nej polícia v centre Alžíru zatkla približne 50 osôb - prevažne mladých mužov.


Trinásty plat dostane v tomto roku výrazne viac ľudí, avizuje Kažimír

Očakávajú vplyv návrhu z dielne SNS, ktorý parlament už schválil.

BRATISLAVA. V tomto roku by mohlo mať nárok na zvýhodnený 13. a 14. plat viac ľudí. Celkovo by na letnú odmenu mohlo siahnuť až 200 000 zamestnancov. Uviedol to minister financií Peter Kažimír (Smer) v parlamente počas Hodiny otázok. Na základe údajov zdravotných poisťovní rezort financií odhadol, že vlani zvýhodnený 13. plat poberalo približne 13 000 zamestnancov. "Z nich 6700 zamestnancov si uplatnilo aj 14. plat. Z dostupných dát vieme len výšku uplatnenej úľavy, ktorá je legislatívne nastavená na 500 eur," vyčíslil Kažimír. V tomto roku by mal počet vyplatených 13. platov zásadne stúpnuť. Rezort financií pritom počíta už aj s vplyvom prijatej legislatívy. Parlament totiž schválil pozmeňujúci návrh SNS k tejto problematike, ktorým sa upraví podmienka poskytovania týchto odmien. Po novom sa zníži potrebná suma vyplateného peňažného plnenia zamestnávateľom, aby si daňovo-odvodové zvýhodnenie mohol uplatniť pri 13. plate. Po novom bude pevne stanovená sumou 500 eur, nie definovaná podmienkou priemerného mesačného zárobku.


Senzačnému obratu v NHL predchádzal sporný trest, duel mal slovenskú stopu

Nočné výsledky

Senzačný obrat

BRATISLAVA. Niektorí fanúšikovia domáceho tímu už možno frustrovaní opustili štadión, iní vypli televízor. Hokejisti San Jose Sharks jedenásť minút pred koncom tretej tretiny rozhodujúceho siedmeho duelu o postup do druhého kola play off NHL prehrávali s Vegas Golden Knights už 0:3. Nič nenasvedčovalo tomu, že by mal vlaňajší finalista vypadnúť. V 50. minúte stretnutia však prišlo k spornému momentu. Hosťujúci Cody Eakin po vhadzovaní kroščekoval Joea Pavelského do hrude, kapitána Sharks ešte prišiel do kontaktu s Paulom Šťastným a nešťastne padol hlavou na ľad. Na ňom bola krv, Pavelskému museli pomáhať spoluhráči i lekári. Rozhodcovia následne po krátkej porade vylúčili Eakina na päť minút plus do konca zápasu. A domáci to využili dokonalo. San Jose v priebehu štyroch minút a jednej sekundy otočilo z 0:3 na 4:3. Štyri góly v jednej presilovke strelili naposledy hokejisti St. Louis ešte v apríli 1998 proti Los Angeles. A hoci hráči z Las Vegas ešte stihli vyrovnať, o triumfe Sharks rozhodol na konci prvého predĺženia v 78. minúte člen štvrtej formácie Barclay Goodrow. San Jose bude v druhom kole play off súperiť o postup s hráčmi Colorado Avalanche. "Bol to najlepší zápas, akého som bol súčasťou. Prehrávali sme v sérii 1:3 a v siedmom zápase 10 minút pred koncom 0:3. Bolo to už... Táto séria bola výnimočná," povedal najstarší hráč San Jose Joe Thornton, ktorý v júli oslávi štyridsiatku. "Taký zápas príde raz za život. Bolo to hore-dolu. Nemyslím si, že by moje srdce mohlo vydržať ešte jednu takúto drámu," pridal názor útočník Logan Couture, autor dvoch gólov. Dramatická séria mala aj zaujímavú slovenskú stopu. V oboch tímoch nastúpili proti sebe hráči, ktorých rodičia sú Slováci. Na konci sa napokon tešil ten menej známejší. San Jose uspelo aj zásluhou útočníka Kevina Labanca, ktorý má otca aj mamu zo Spiša. V tíme Vegas zasa smútil aj útočník Paul Stastny, syn legendy slovenského hokeja Petra Šťastného. Tridsaťtriročný Paul Stastny sa v 7-zápasovej sérii prezentoval 8 bodmi (2+6), ale v rozhodujúcom súboji na ľade San Jose vyšiel naprázdno. O desať rokov mladší Labanc mal až do siedmeho duelu v play off na konte jediný gól, ale v ňom sa predviedol dokonalo. Strelil gól, pridal aj tri asistencie a stal sa prvou hviezdou. "Mám slovenskú rodinu. Na Slovensku máme dom a pôjdeme tam na prázdniny," priznal v nedávnom rozhovore na TV JOJ. Lámanou slovenčinou doplnil, že s rodičmi sú v kontakte najmä cez mobil. "Keď máme čas, zavoláme si a rozprávame sa po slovensky aj anglicky," pokračoval Labanc. Krátko sa vyjadril aj k tomu, čo vie o slovenskom hokeji. "Môj otec tam hrával profesionálne, sú tam dobrí hráči. Veľmi sa však nepoznám so slovenskými hokejistami. Samozrejme, mám veľmi rád halušky. Keď prídem na Slovensko, robí mi ich babička," dodal Labanc pre TV JOJ.


Bolsonaro: Brazília sa zaobíde bez peňazí Nemecka pri ochrane pralesa

Nemci chcú prestať podporovať projekty na ochranu lesov v Brazílii pre rýchly výrub pralesa.

BRAZÍLIA. Brazílsky pravicovo-populistický prezident Jair Bolsonaro odkázal cez víkend Nemecku, že Brazília sa zaobíde bez peňazí z tejto krajiny, pokiaľ ide o ochranu Amazonského pralesa. Reagoval tak na oznámenie nemeckého ministerstva životného prostredia, že vzhľadom na prudký nárast odlesňovania v Amazónii prestane podporovať projekty na ochranu lesov a druhovej rozmanitosti v Brazílii, uviedla v pondelok agentúra DPA. "Môžete tie peniaze využiť zmysluplne. Brazília ich nepotrebuje," povedal Bolsonaro v nedeľu pred novinármi v brazílskom hlavnom meste. "Politika brazílskej vlády v Amazónii vyvoláva pochybnosti o tom, či ešte sleduje dôsledné obmedzenie miery odlesňovania," vyjadrila sa predtým nemecká ministerka životného prostredia Svenja Schulzeová pre berlínsky denník Tagesspiegel. Spolupráca v danej oblasti môže podľa nej pokračovať až po vyjasnení tejto otázky. Podľa denníka ide konkrétne o príspevok vo výške okolo 35 miliónov eur z medzinárodnej iniciatívy Schulzeovej rezortu zameranej na ochranu klímy. Prehodnotená má byť aj spolupráca s Brazíliou v rámci tzv. Amazonského fondu, do ktorého nemecká vláda doteraz prispela 55 miliónmi eur. Z aktuálnych údajov brazílskeho Národného ústavu pre výskum vesmíru (INPE) vyplýva, že odlesňovanie brazílskeho Amazonského pralesa sa tento rok v júli oproti vlaňajšku zrýchlilo o 278 percent. Ústav, ktorý sa o rozsahu tohto problému sporí s prezidentom Bolsonarom, uviedol, že za mesiac bolo zničených približne 2250 štvorcových kilometrov pralesa. Bolsonaro, ktorý sa skepticky stavia k problémom klimatickej zmeny, spolu s ministrom pre životné prostredie Ricardom Sallesom predtým obvinili INPE, že zverejnila zavádzajúce údaje, ktoré nezodpovedajú skutočnosti a poškodzujú samotný inštitút i krajinu. Bolsonaro navrhol otvoriť chránený dažďový prales pre poľnohospodárstvo, čo predstavuje mimoriadne kontroverzný krok, ak sa vezme do úvahy aktuálny stav miery odlesňovania, pripomenula agentúra AFP.


Sex v meste oslávil 20 rokov: Kde sú jeho hrdinky dnes?

Ikonický seriál určoval trendy, stal sa kultovou záležitosťou.

Prvá časť seriálu Sex v meste sa v televízii odvysielala 6. júna 1998. Vzniklo spolu 96 častí a dva filmy a zo seriálu sa stala kultová záležitosť, ktorá počas svojho vývoja určovala trendy rovnako ako jej hlavné hrdinky a zmenila aj nazeranie ľudí na sex a rozhovory o ňom. Séria minipríbehov štyroch priateliek Carrie, Samanthy, Charlotty a Mirandy vznikla na báze rovnomennej knihy Candance Bushnellovej z roku 1997. Osudy hlavných hrdiniek v seriáli mnohé dobre poznáme. Kde sú dnes ich hlavné protagonistky? Loading
 ... Zahrala si hlavnú úlohu – stĺpčekárku z New Yorku Carrie, ktorá bola paradoxne najcudnejšou postavou, pretože mala ako jediná v zmluve, že sa na plátne neobjaví nahá. Tých desať nominácií na Emmy a štyri Zlaté glóbusy si však zaslúži už len za to, že počas nakrúcania dokázala stáť na vysokých opätkoch aj osemnásť hodín denne. Do detailov rozoberala vzťahy, pýtala sa otázky, nad ktorými sa bežne zamýšľali aj ostatné ženy. A hľadala lásku. Herečke Sarah Jessice Parkerovej vďaka tomu stúpla popularita závratným spôsobom a okrem toho sa aj v reálnom živote stala módnou ikonou. Jej vášeň pre topánky je skutočná. V roku 2014 uviedla na trh dokonca vlastnú kolekciu s názvom SJP v spolupráci so značkou Nordstorm. „Inšpirovala som sa módou sedemdesiatych a raných osemdesiatych rokov a šatníkom typickým pre Sex v meste, v ktorom nesmeli chýbať kvetinové prvky. Letné sandále sú ozdobené farebnými stuhami, ktoré som v mladosti rada nosievala. Vyznávam kvalitu a nadčasovosť. Kolekciu som vytvorila s vierou, že sa dnešným ženám bude páčiť.“ Sarah Jessica Parker takto opísala topánky vlastnej značky pre britský magazín Vogue. Pokračuje v natáčaní filmových a televíznych projektov a je ambasádorkou rôznych produktov od parfumov po topánky. Na niekoľkých vlastných televíznych projektoch pracovala ako producentka a z jej posledných seriálov mal na HBO úspech najmä Rozvod. Od roku 1997 tvorí pár s manželom a hercom Matthewom Broderickom, čo z nich robí jednu z najstabilnejších dvojíc Hollywoodu. Sú rodičmi troch detí – Jamesa, Marion Loretty a Tabithy. Loading
 ... Najdivokejšia a najúprimnejšia zo všetkých hrdiniek Sexu v meste Kim Cattrall alias Samantha Jones je najstaršia z hrdiniek. Sexepíl bol však pre ňu typickou črtou. Sexom posadnutú plavovlásku stvárnila tak dobre, že za túto úlohu bola päťkrát nominovaná na cenu Emmy. V roku 2002 jednu aj získala. V bulvárnych médiách sa často povráva, že je rovnako promiskuitná ako jej postava. Kim Cattrallová má dnes 61 rokov, jej partnermi boli viacerí slávni muži, chodila aj s intelektuálom Bernardom-Henrim Lévym či s bývalým kanadským premiérom. Bola trikrát vydatá, s tretím manželom Markom Levinsonom napísala knihu o ženskom orgazme. Povrávalo sa o treťom filme Sex v meste, no práve Kim bola tou protagonistkou, ktorá pokračovanie odmietla. Pred začiatkom natáčania seriálu odmietala aj rolu PR a marketingovej špecialistky Samanthy. Tento nápad zavrhla trikrát, až nakoniec privolila a pustila sa do natáčania. Postavu prijala pod podmienkou, že seriálová Samantha nebude mať deti. Okrem seriálu si zahrala napríklad vo filme Muž v tieni, pornohviezdu na dôchodku stvárnila vo filme Zoznámte sa, Monica Velour. Dodnes hrá v rôznych seriáloch, vidno ju však na verejnosti menej. Na titulky časopisov ju dostal nedávny spor s hereckou kolegyňou Sarah Jessicou Parkerovou, ktorý pretrvával dlhé roky už aj počas natáčania seriálu. Jedným z dôvodov boli najmä peniaze, druhým zas fakt, že Kim ako jediná nechcela natáčať tretie pokračovanie filmu napriek naliehaniu svojich kolegýň a produkčného tímu. Loading
 ... V Sexe v meste hrala tradičnejšiu Charlottu. Skromné a cudné dievča, ktoré sa túži usadiť pri dobrom a starostlivom manželovi a ktoré bojuje o status „matky“. Na tejto herečke je však konzervatívny len jej pôvod. Pochádza z juhu, svojej babičke vraj o seriáli nikdy nepovedala. Ako veľmi mladá prepadla alkoholizmu, od svojich 22 rokov abstinuje. Je ambasádorkou Oxfamu, venuje sa ochrane slonov, adoptovala si v roku 2011 dcéru, naposledy chodila so scenáristom a producentom Aaronom Sorkinom. Aj ona sa uchádzala o rolu hlavnej postavy Carrie, no nakoniec jej prischla Charlotte. Ako jediná z protagonistiek však za svoju rolu nikdy nezískala žiadne ocenenie. Loading
 ... Ambiciózna právnička Miranda v seriáli neraz prekvapila okolie svojskými reakciami a túto schopnosť má aj jej predstaviteľka. Cynthia dlhé roky tajila svoju orientáciu a odhalila ju až v roku 2004. Cynthia je bisexuálka. O dva roky neskôr jej diagnostikovali rakovinu prsníka, čo veľmi ťažko niesla. Napokon sa šťastne vyliečila a začala sa viac angažovať v treťom sektore. Stala sa ambasádorkou v boji proti rakovine prsníka a dala sa aj do boja za práva gayov a lesbičiek. V roku 2012 sa vydala za dlhoročnú partnerku Christine Marinoniovú. Namiesto herectva sa však začala angažovať v inej oblasti, politike, čím akoby opäť oživila postavu tvrdej, nekompromisnej a inteligentnej Mirandy Hobbesovej. V marci oznámila svoju kandidatúru na post guvernérky štátu New York. Ako herečku ju diváci mohli vidieť na broadwayských doskách, v seriáli Právo a poriadok, za ktorý získala cenu Emmy. S bývalým manželom Dannym Mozesom má dve deti – Charlesa a Samanthu. So súčasnou partnerkou zas v roku 2011 privítali v rodine syna Maxa. Loading
 ...


V Turecku zadržali päť podozrivých v súvislosti s vraždou ruského diplomata

Útočník zastrelil Karlova 19. decembra v Ankare počas slávnostného otvorenia výstavy fotografií.

ANKARA. V rámci vyšetrovania vraždy ruského veľvyslanca Andreja Karlova zadržali turecké bezpečnostné zložky päť podozrivých osôb. Podľa agentúry Anadolu ide o kolegov páchateľa vraždy Mevlüta Merta Altintaša. Štyroch zo zadržaných turecké úrady obvinili z členstva v teroristickej organizácii. Piaty zadržaný je podľa vyšetrovateľov predstaviteľom tzv. Fethullahovej teroristickej organizácie (FETÖ), pričom mal na starosti kadetov v policajnej škole v meste Izmir, ktorú navštevoval aj Altintaš. Útok na Karlova sa odohral 19. decembra v Ankare počas vernisáže výstavy fotografií. Páchateľ po svojom čine vykrikoval islamistické heslá, odsudzoval Rusko za účasť na vojenských operáciách v susednej Sýrii a hovoril o pomste za krviprelievanie v sýrskom meste Aleppo. Policajti ho následne usmrtili, predtým však stihol postreliť ešte tri osoby. K zodpovednosti za vraždu Karlova sa prihlásila ozbrojená koalícia Džajš al-Fatah, ktorej členom je aj džihádistický Džabhat Fath aš-Šám (Front dobytia Sýrie), známy donedávna ako Front an-Nusra. Turecký prezident Recep Tayyip Erdogan krátko po čine vyhlásil, že vyšetrovatelia odhalili evidentnú spojitosť medzi vrahom Karlova a hnutím exilového islamského duchovného Fethullaha Gülena žijúceho od roku 1999 v Spojených štátoch. Fethullah Gülen vraždu ruského veľvyslanca v Turecku odsúdil a odmietol obvinenia, že za útokom stálo jeho hnutie.


Rusi sledovali Macrona a jeho kampaň cez Facebook. Žiadali ho o priateľstvo

Ruské tajné služby sú podozrivé, že sa pokúsili špehovať francúzskeho prezidentského kandidáta.

SAN FRANCISCO, BRATISLAVA. Je to jeden z najprimitívnejších spôsobov, ako niekoho špehovať cez internet. Na Facebooku si založíte falošný profil, pridáte si s pomocou neho za priateľa objekt vášho záujmu a potom už len dúfate, že žiadosť schváli. Podľa najnovších zistení sa takto ruské tajné služby pokúsili špehovať neskoršieho víťaza francúzskych prezidentských volieb Emmanuela Macrona. Na najväčšej sociálnej sieti si vytvorili asi desiatky falošných profilov, ktoré si popridávali Macrona ale aj členov jeho štábu. Zistenia len v stredu pre agentúru Reuters potvrdil nemenovaný americký kongresman a ďalšie dva zdroje. Macronova strana vraj "útoku" v tomto prípade odolala. Nárast falošných profilov vo Francúzsku pred voľbami zaznamenal aj Facebook, hoci oficiálne nekomentoval, že by za tým boli Rusi. Macronova kampaň sa pred voľbami stala terčom aj masívneho hackerského útoku. Podozrivé je opäť Rusko, hoci dôkazy aj v tomto prípade chýbajú. Macronova kampaň útok očakávala a aby zmiatla hackerov, vytvorila si desiatky falošných emailových kont.


Vodiči vo Francúzsku protestujú proti novele zákonníka práce, zablokovali cesty

Vodiči niekde zatarasili aj cesty ku skladom pohonných látok a čerpacím staniciam.

PARÍŽ. Vodiči nákladnej automobilovej dopravy v pondelok v celom Francúzsku začali s protestom proti reforme zákonníka práce. Podľa francúzskych médií sú zablokované cesty v okolí Marseille, Lyonu, Nantes, Bordeaux, Cannes, Rennes, prístavu Le Havre a ďalších miest. Vodiči nákladnej dopravy v niektorých regiónoch zatarasili aj príjazdy ku skladom pohonných látok a čerpacím staniciam. Vláda preto prijala a vydala obežník, ktorého cieľom je predísť problémom v zásobovaní pohonnými hmotami. Podľa spravodajského servera Ouest-France v niektorých regiónoch už čerpacie stanice začali hlásiť, že sa im míňajú zásoby palív. Okrem blokád ciest a strategicky dôležitých skladov pohonných hmôt v pondelok vodiči nákladných áut v rámci svojej protestnej akcie zámerne spomaľovali premávku na vybraných hlavných cestných ťahoch. V okolí Paríža sa odborári v pondelok zatiaľ obmedzili na rozdávanie letákov, informoval Ouest-France. Generálny tajomník odborov CGT Transports Jérôme Vérité v pondelok vo vysielaní rozhlasovej stanice Europe 1 upozornil, že blokády neprestanú "bez rozhodných činov" a "podpisov" záväzných opatrení zo strany vlády. Podporu odborárom v pondelok vyslovil aj neúspešný kandidát prezidentských volieb, ľavičiar Jean-Luc Mélenchon, ktorý ich akciu označil za prejav rastúceho "odporu voči sociálnemu prevratu v štáte, presadzovanému (prezidentom Emmanuelom) Macronom". Hovorca vlády Christophe Castaner v pondelok na margo štrajkového hnutia a obmedzení, ktoré ho sprevádzajú, upozornil, že "Francúzom (takto) neslobodno brániť pracovať a študovať". Reformu zákonníka práce podpísal francúzsky prezident Emmanuel Macron minulý piatok. Priznal, že ide o hlboké reformy, ktoré sú však nevyhnutné pre hospodárstvo i spoločnosť. Upozornil, že predstavujú pragmatické riešenie najmä pre najmenšie podniky, ktoré vytvárajú najviac pracovných príležitostí. Uvedená reforma, ktorá obmedzuje právomoci odborov a poskytuje väčšiu voľnosť zamestnávateľom, je prvou veľkou legislatívnou iniciatívou prezidenta Macrona od jeho nástupu do funkcie v máji tohto roku. Jej hlavným cieľom je znížiť nezamestnanosť a umožniť zmeny v dôchodkovom systéme. Už počas príprav návrhov zmien a diskusie o nich sa vo Francúzsku konalo niekoľko masových protestných demonštrácií a štrajkov.


Deutsche Bank je v červených číslach, za vlaňajšok stratila vyše 700 miliónov eur

Nemecká banka uviedla, že výsledky za minulý rok ovplyvnila najmä daňová reforma v USA.

FRANKFURT NAD MOHANOM. Nemecká banka Deutsche Bank oznámila za minulý rok omnoho vyššiu stratu, než zverejnila minulý mesiac v rámci predbežných výsledkov. Zatiaľ čo vo februári uviedla, že strata dosiahla okolo 500 miliónov eur, v piatok informovala, že jej hodnota presiahla 700 miliónov eur. Aj napriek tomu ale za minulý rok zvýšila zamestnancom odmeny na 2,3 miliardy eur. To je štyrikrát väčší objem než v predchádzajúcom roku. Deutsche Bank zaznamenala vlani tretí stratový rok po sebe, rok 2017 bol však z nich najpriaznivejší. V roku 2016 dosiahla strata banky 1,4 miliardy eur a v roku 2015 takmer 7 miliárd eur. Banka, ktorá v súčasnosti podstupuje rozsiahlu reštrukturalizáciu, už minulý mesiac uviedla, že výsledky za rok 2017 ovplyvnila najmä daňová reforma v USA. Bez jej započítania by Deutsche Bank dosiahla zisk vyše 1 miliardy eur. Z reformy však bude profitovať v neskoršom období. Zisk pred zdanením dosiahol za minulý rok 1,2 miliardy eur. Aj keď oproti predbežnej správe to znamená mierne horší údaj (pred mesiacom banka uvádzala tento zisk na úrovni 1,3 miliardy eur), je to stále prvý zisk pred zdanením od roku 2014. V prípade tržieb sa údaje oproti predbežnej februárovej správe nemenili. To znamená, že dosiahli 26,4 miliardy eur, čo oproti roku 2016 predstavuje pokles o 12 percent. Dôvodom sú "náročné podmienky na trhu," ako aj predaj niektorých aktív.


Rusko v OSN zablokovalo výzvu k Turecku, aby zastavilo operáciu v Sýrii

Moskva však podnikla kroky, aby schválenie zastavila.

NEW YORK. Rusko v piatok v Bezpečnostnej rady OSN zablokovalo prijatie vyhlásenia, ktoré obsahovalo výzvu k Turecku, aby zastavilo svoju vojenskú ofenzívu v severovýchodnej Sýrii. S odvolaním sa na diplomatické zdroje o tom informovala agentúra AFP. Text navrhnutý Spojenými štátmi mal byť prijatý o 21.30 h SELČ, Moskva však podnikla kroky, aby schválenie zastavila, uviedol podľa AFP jeden z diplomatických zdrojov. Pentagón Turecko ostro kritizoval za ofenzívu proti Kurdmi vedeným silám a varoval, že spustenie tejto operácie bude mať pre Ankaru vážne dôsledky. Minister financií USA Steven Mnuchin v tejto súvislosti v piatok informoval, že americký prezident Donald Trump podpíše nariadenie, ktoré umožní prípadné zavedenie "veľmi významných nových sankčných opatrení" voči Turecku. Majú ho odradiť od ďalších útočných vojenských akcií v Sýrii. Vojenská ofenzíva Turecka v severovýchodnej Sýrii môže mať zničujúce humanitárne dôsledky a môže viesť k ďalšej destabilizácii regiónu, varovala medzitým ľudskoprávna organizácia Amnesty International a vyzvala Turecko, aby dodržiavalo medzinárodné právo. Invázia Turecka do severovýchodnej Sýrie, kde operujú Kurdmi vedené Sýrske demokratické sily (SDF), dlhoročný spojenec Spojených štátov v boji proti teroristom z organizácie Islamský štát (IS), sa začala v stredu. Ankara ju spustila po tom, ako sa z tejto oblasti stiahli americkí vojaci. V dôsledku tejto vojenskej operácie už svoje domovy v bojmi zasiahnutej oblasti opustilo viac ako 100.000 ľudí, informovala OSN. Mestá sa pritom začínajú vyľudňovať aj v tureckom pohraničí so Sýriou.


Do Bratislavy idú protestovať farmári z celého Slovenska

Po rokovaní farmári upustili od protestného blokovania ciest v Bratislave.

BRATISLAVA. Halvné mesto očakáva v utorok príchod nespokojných farmárov z celého Slovenska na Tyršovo nábrežie v mestskej časti Petržalka. Do hlavného mesta má namiesto plánovaných vyše 960 prísť 100 poľnohospodárskych strojov. S bratislavským magistrátom majú farmári dohodu, že budú na 11 miestach, najmä na námestiach. Vyjadriť chcú svoj nesúhlas so stavom v poľnohospodárstve. Koniec ich protestu sa predpokladá vo štvrtok (21. 2.) večer alebo v piatok (22. 2.) dopoludnia. Mesto Bratislava oceňuje, že po spoločnom rokovaní farmári upustili od zámeru zviditeľniť svoje požiadavky blokádou ciest poľnohospodárskymi strojmi a v záujme pokojného priebehu formu protestu prispôsobia. Napriek tomu sa treba podľa magistrátu pripraviť na to, že od utorka do piatka sa budú v hlavnom meste presúvať poľnohospodárske stroje, čo môže spomaliť dopravu. Farmári budú mať centrum protestu na Tyršovom nábreží. "Cením si, že protest, ktorý v Bratislave tento týždeň farmári pripravujú, nebude protestom, ktorého cieľom by bolo v našom meste vyvolať dopravný kolaps," povedal bratislavský primátor Matúš Vallo. Výzva Iniciatívy poľnohospodárov na protest v Bratislave mala veľký ohlas medzi farmármi, ktorí chceli prísť vyjadriť svoj nesúhlas so stavom v poľnohospodárstve. Množstvo strojov, ktoré nahlasovali do protestu, by však podľa bratislavskej samosprávy spôsobil kompletnú paralýzu mesta, ktoré v súčasnosti aj tak čelí vážnym dopravným obmedzeniam. Po spoločných rokovaniach sa farmári rozhodli neobmedzovať dopravu v Bratislave a znížili množstvo poľnohospodárskych strojov, s ktorými prídu do hlavného mesta. "Nebudú stáť na cestách, ale v utorok ich bude možné stretnúť na 11 miestach v Bratislave - Primaciálnom námestí, Námestí SNP, Župnom námestí, Hodžovom námestí, pri trhovisku Miletičova, na "pápežskej lúke" v Petržalke a na ďalších miestach," informoval TASR hovorca Bratislavy Peter Bubla. Nespokojní farmári chcú v stredu (20. 2.) rokovať napríklad s predstaviteľmi ministerstiev vnútra, pôdohospodárstva či vlády o situácii malých pôdohospodárov, o fungovaní Pôdohospodárskej platobnej agentúry (PPA) a iných témach. V informácii pre médiá iniciatíva uviedla, že žiadajú pozemkové úpravy, stropovanie dotácií na konečného užívateľa podľa návrhu Európskej únie, spustenie protikorupčných opatrení v pôdohospodárstve a lesníctve. Od stretnutia očakávajú vytvorenie dokumentu s návrhom termínov riešenia problémov. Predstavitelia farmárov sa stretli s premiérom Petrom Pellegrinim (Smer) a zástupcami polície v piatok (15. 2.) v Košiciach. "Ak sa preukáže, že napríklad aj v rezorte pôdohospodárstva, v niektorých organizáciách na lokálnej úrovni nefungujú veci ako majú, budeme musieť prijať aj zásadné a rázne personálne opatrenia," povedal predseda vlády. Avizovaný protest nespokojných farmárov v Bratislave označila začiatkom februára šéfka agrorezortu Gabriela Matečná (SNS) ako politickú aktivitu. Mnohí jeho aktéri boli totiž podľa nej neúspešní v komunálnych a v krajských voľbách. Novelu zákona o nájme poľnohospodárskych a lesných pozemkov, transparentnú stránku PPA v súvislosti s dotáciami a ďalšie kroky v technickej oblasti sú podľa nej aktivity, ktoré urobil rezort pôdohospodárstva smerom k nespokojným farmárom. Malí a strední farmári prišli protestovať na traktoroch do Bratislavy aj v júni 2018.


Pri Paríži sa vykoľajil vlak, zranenia utrpeli siedmi pasažieri

V dôsledku zosuvu pôdy spôsobeného výdatným nočným dažďom sa prevrátili na bok tri vozne vlaku.

PARÍŽ. Pri Paríži sa v utorok ráno vykoľajil prímestský vlak. Nehoda sa stala v Courcelle-sur-Yvette, južne od hlavného mesta, keď sa v dôsledku zosuvu pôdy spôsobeného výdatným nočným dažďom prevrátili na bok tri vozne vlaku linky RER B. V rádiu Franceinfo o tom informovala ministerka dopravy Elisabeth Borne s tým, že sa pri incidente ľahko zranilo sedem ľudí. Všetkých pasažierov z vlaku bezpečne evakuovali. Riaditeľka dopravnej spoločnosti RATP Catherine Guillouard uviedla, že v dôsledku nehody bude na linke na neurčito prerušená doprava. Na sociálnych sieťach sa objavili fotografie z miesta nehody, na ktorých možno vidieť jamu pod koľajami, pričom do nej steká voda. Pre vodu na ceste tiež museli zavrieť časť diaľnice západne od Paríža.


Macron pomôže oživiť rozhovory Srbska s Kosovom

Macron počas návštevy Srbska takisto vyjadril podporu snahám o členstvo v EÚ.

BELEHRAD. Francúzsky prezident Emmanuel Macron v pondelok v Belehrade prisľúbil, že pomôže obnoviť zablokované rokovania medzi Srbskom a Kosovom. Informovala o tom agentúra AP. Macron počas návštevy Srbska takisto vyjadril podporu snahám Belehradu o členstvo v Európskej únii (EÚ). Pripomenul však, že EÚ by sa mala reformovať skôr, než prijme ďalšie členské krajiny. Macronova dvojdňová návšteva v Srbsku má podľa AP obnoviť vzťahy medzi Srbskom a Francúzskom. Ich historicky blízke väzby boli narušené, keď jednotky NATO v roku 1999 bombardovali Srbsko v súvislosti s jeho krokmi voči Kosovu. uznalo kosovskú nezávislosť. Srbsko a jeho bývalá provincia Kosovo, kde žije prevažne etnicky albánske obyvateľstvo, majú stále napäté vzťahy aj po dvoch desaťročiach po krvavom vojnovom konflikte. Kosovo v roku 2008 jednostranne vyhlásilo nezávislosť, ktorú však Srbsko neuznáva podobne ako niektoré ďalšie krajiny vrátane Slovenska.


Kližanov boj o semifinále prerušili. Dohrá sa v sobotu

COMO. Slovenský tenista Martin Kližan nasadený ako prvý zatiaľ nepostúpil do semifinále dvojhry na turnaji ATP Challenger Tour Citta di Como v talianskom Come. Piatkový štvrťfinálový súboj s Chorvátom Viktorom Galovičom prerušili za stavu 4:5 a 30:30 pri Kližanovom podaní. Dohrávka sa začne v sobotu predpoludním. Martin Kližan (SR-1) - Viktor Galovič (Chor,) 4:5, 30:30 /podáva Kližan - prerušené/


Z mapy zmiznú biele miesta. Všetky obce by do roku 2020 mali mať rýchly internet

Vysokorýchlostný internet, ktorý by mal o pár rokov pokrývať celé územie Slovenska, ako i ďalších štátov Únie, je aj prioritou Komisie.

BRATISLAVA. Telekomunikační operátori by mali pokryť tzv. biele miesta na Slovensku širokopásmovým pripojením na internet do roka 2020. Ich záväzky v tejto oblasti definujú memorandá o spolupráci, ktoré v utorok podpísal vicepremiér pre investície a informatizáciu Peter Pellegrini (Smer-SD) s predstaviteľmi Orange Slovensko, O2 Slovakia a Slovak Telekom. Najväčší telekomunikační operátormi ako aj Asociáciou lokálnych poskytovateľov internetu sa zaviazali, že do 2020 pomocou vlastných investícií pokryjú Slovensko tak, aby na ňom nebolo ani jedno tzv. biele miesto. Po podpise memoránd o spolupráci v utorok na Úrade vlády SR povedal vicepremiér pre investície a informatizáciu Peter Pellegrini a pripomenul záväzok SR voči Európskej únii. Digitálna infraštruktúra je minimálne taká dôležitá ako dopravná v tomto štáte, zdôraznil Pellegrini s tým, že pre operátorov je to záväzok preinvestovať stovky miliónov eur . " Z pozície vlády SR ich chcem ubezpečiť, že budeme dobrými partnermi a v prípade potreby sa budeme snažiť vytvárať podmienky na to, aby takéto masívne investovanie mohli zrealizovať," povedal. Ak sa podarí zrealizovať cieľ memoranda, Slovensko bude patriť medzi lídrov v krajín, ktoré nemajú biele miesta, doplnil. Pellegrini uviedol, že v Operačnom programe Integrovaná infraštruktúra je na pripojenie na internet alokovaných okolo 80 miliónov, ktoré SR nebude musieť investovať do budovania optických káblov do odľahlých obcí, a môže ich presunúť inam. Z týchto peňazí by sme chceli financovať malú časť projektu pre mestá a obce, ktoré chcú poskytovať zadarmo internet na námestiach či knižniciach alebo možno nemocniciach, ďalšiu časť na pokrytie dopravných koridorov, povedal Pellegrini. Zároveň avizoval rokovania s Ministerstvom dopravy a výstavby SR ako riadiaceho orgánu operačného programu. Naším cieľom nie je silou-mocou minúť tých 900 miliónov alebo skoro miliardu eur, ktoré máme na informatizáciu. Ak po zafinancovaní wifi pripojenia a pokrytí železničných koridorov a diaľnic ostanú desiatky miliónov eur, chcel by ich presunúť do dopravy na zaplatenie projektovej dokumentácia pre diaľnice a rýchlostné cesty. "Naším cieľom nie je silou-mocou minúť tých 900 miliónov alebo skoro miliardu eur, ktoré máme na informatizáciu. Začnem rokovania s ministerstvom dopravy, a ak nám po zafinancovaní Wifi a možno vykrytia tých železničných koridorov a diaľníc zostanú ešte nejaké desiatky miliónov eur, rád by som ich možno presunul pre oblasť dopravy," avizoval Pellegrini. Generálny riaditeľ Orange Slovensko Pavlom Lančarič uviedol, že pri plnené memoranda budú operátori potrebovať spoluprácu a podporu samospráv a ich stavebných úradov. Riaditeľ pre reguláciu elektronických komunikácii a poštových služieb Vladimír Kešjar uviedol, že úrad bude monitorovať plnenie memoranda. Môže sa do neho zapojiť anonymne aj verejnosť cez aplikáciu, ktorá testuje kvalitu pripojenia. Vicepremiér P. Pellegrini podpísal memorandá s generálnym riaditeľom Orange Slovensko Pavlom Lančaričom, s generálnym riaditeľom O2 Slovakia Petrom Gažíkom a výkonným riaditeľom pre právne a korporátne záležitosti Slovak Telekomu Jánom Pitoňákom. S Marekom Petruškom, tajomníkom Asociácie lokálnych poskytovateľov internetu, bude podpísaných vyše 40 čiastkových zmlúv


Podľa aktivistov štát nedokáže zabrániť znečisťovaniu podzemných vôd

DUNAJSKÁ STREDA. Štát nedokáže zabrániť znečisťovaniu podzemných zdrojov vody. Tvrdí to občianske združenie Inštitút vodnej politiky, ktoré podalo na Úrad kriminálnej polície Prezídia Policajného zboru (PPZ) trestné oznámenie na neznámeho páchateľa pre podozrenie zo spáchania trestných činov poškodzovania životného prostredia a ohrozovania ľudského zdravia. Podľa predsedníčky inštitútu Eleny Fatulovej ministerstvá životného prostredia a zdravotníctva, ako aj ich rezortné organizácie už pred rokmi o probléme výskytu atrazínu v podzemnej vode vedeli, napriek tomu nerealizovali žiadne opatrenia. "To, že sa atrazín zistil až "na kohútiku" u spotrebiteľa, usvedčuje štátne orgány z viacnásobného zlyhania a zanedbania povinností v celom systéme ochrany podzemných vôd a ochrany ľudského zdravia," povedala Fatulová. Je presvedčená, že kompetentní sa problém snažia ututlať. Situácia je podľa jej slov natoľko vážna, že je "najvyšší čas, aby začali konať orgány činné v trestnom konaní". Inštitút podal sťažnosť aj na Európsku komisiu, ktorá by mohla preveriť možné porušenie európskej legislatívy. Hovorca Prezídia Policajného zboru Michal Slivka potvrdil, že odboru odhaľovania nebezpečných materiálov a environmentálnej kriminality Úradu kriminálnej polície PPZ bolo 28. februára podané trestné oznámenie od inštitútu, ktoré obsahovalo informácie o kontaminácii vodných zdrojov na Žitnom ostrove. Avšak dodal, "všetky informácie uvedené v podaní boli odboru už známe z vlastnej činnosti alebo z iných oznámení podaných v tejto veci". Slivka podotýka, že nepretržite vykonávajú odborný dohľad nad vyšetrovaním v tejto veci a príslušnému pracovisku Policajného zboru poskytujú odbornú a metodickú pomoc. Polícia vedie vo veci trestné stíhanie pre prečin porušovania ochrany vôd a ovzdušia, uviedla trnavská krajská policajná hovorkyňa Mária Linkešová. "Policajt, ktorý má spis pridelený, úzko spolupracuje s pracovníkmi PPZ, s dotknutými orgánmi štátnej správy, zabezpečuje odborné vyjadrenia a vykonáva procesné úkony, aby mohol vo veci náležite rozhodnúť," uviedla. Na problém znečisťovania podzemných zdrojov poukázali už v marci aj aktivisti z občianskej iniciatívy Naša voda, ktorí taktiež podali trestné oznámenie. Okrem toho sa problematikou zaoberá Úrad verejného zdravotníctva (ÚVZ) SR na podnet poslankyne Národnej rady SR Anny Zemanovej (SaS). Ministerstvo životného prostredia SR v marci vyhlásilo, že pripravuje zákon o chránených vodohospodárskych oblastiach Lex Žitný ostrov, ktorý má zjednotiť postup všetkých rezortov pri ochrane strategických území zabezpečujúcich vodu pre obyvateľov krajiny. Navyše 15. marca vstúpila do platnosti novela vodného zákona, prostredníctvom ktorej získal envirorezort kompetencie pri dohľade nad agrochémiou v chránených vodohospodárskych oblastiach (čo sa týka tiež ochrany vôd pred dusičnanmi). Úrad verejného zdravotníctva pripravuje k problematike hodnotenia kvality vody medzirezortné stretnutie. V potenciálne problematických častiach okresu Dunajská Streda ÚVZ situáciu analyzoval v priebehu marca, konkrétne 28 vzoriek, z ktorých všetky dosiahli vyhovujúce výsledky.


Cséfalvayová: Schengen neohrozujú utečenci, ale populizmus

Ukážkový príklad sme podľa šéfky zahraničného výboru videli pred jesennými parlamentnými voľbami v Bavorsku.

BRATISLAVA. V súčasnosti podľa predsedníčky Zahraničného výboru Kataríny Cséfalvayovej (Most-Híd) nie sme svedkami ohrozenia schengenu primárne pre utečencov. Ako povedala v rozhovore pre agentúru SITA, utečeneckej kríze sme čelili v roku 2015. Odvtedy sa počet utečencov prichádzajúcich do Európskej únie rapídne znížil. „To,čoho sme tento rok svedkami, podľa mňa nie je ohrozenie schengenu zo strany utečencov, ale ohrozujú ho populistickí politici, ktorí sa snažia využiť túto tému v domácom politickom boji,“ povedala poslankyňa NR SR Katarína Cséfalvayová.Ukážkový príklad sme podľa šéfky výboru videli pred jesennými parlamentnými voľbami v Bavorsku, kde CSU takmer vyvolala pád nemeckej spolkovej vlády a celoeurópsku krízu a nijak jej to v boji s populistami nepomáha. „Jednoducho populistov nemôžeme poraziť tak, že preberieme ich rétoriku, to nefunguje a dúfam, že to pochopila aj CSU a že to pochopia aj u našich susedov v Rakúsku. Napokon, aj ostatné voľby na Slovensku ukázali, že štandardné strany si môžu zvoliť rétoriku podobnú extrémistom na prilákanie voličov, tí si však v konečnom dôsledku radšej zvolia originál ako kópiu, a to nepomôže nikomu,“, dodala Cséfalvayová.


Lepší bol iba olympijský víťaz. Varga získal na šampionáte v Mexiku striebro

Slovák mohol získať svoju piatu zlatú medailu.

COZUMEL.  Richard Varga nepridal do svojej jagavej zbierky piaty titul majstra sveta v akvatlone. Slovenský reprezentant získal striebornú medailu v mužskej kategórii "elite" na šampionáte v mexickom Cozumeli. Úradujúci majster sveta z amerického Chicaga sa musel skloniť pred Britom Alistairom Brownleem, ktorý nedávno v Riu de Janeiro získal aj olympijské zlato v triatlone. Bronz si vybojoval Američan Tommy Zaferes. Úvodný beh na 2,5 km podľa predpokladov najlepšie vyšiel Brownleemu (6:53 min), pričom Varga za ním zaostal o 33 sekúnd. Dvadsaťsedemročný Bratislavčan dlhodobo sa pripravujúci v Anglicku však všetko dohnal v plaveckej časti (absolvoval ju ako jediný pod dvanásť minút), po ktorej bol už na čele pretekov, ale len s minimálnym náskokom pred Britom Brownleem. Ten ho napokon v behu zdolal o desať a celkovo o päť sekúnd. "Som šťastný, že som prišiel do cieľa druhý, hneď za dvojnásobným olympijským víťazom. Striebro dnes znamená skoro toľko ako zlato," napísal sedemnásobný top triatlonista roka SR na sociálnej sieti Facebook. Svoje štyri zlaté medaily z MS v akvatlone získal Varga v poradí Budapešť 2010, Auckland 2012, Londýn 2013 a Chicago 2015. Vďaka štyrom titulom majstra sveta vlani osamel na čele historického rebríčka úspešnosti, kde bol predtým prvý spoločne s Britom Richardom Stannardom a Novozélanďanom Shaneom Reedom. Majsterkou sveta v ženskej kategórii "elite" sa stala Ruska Maria Šorecová (33:12 min) pred krajankami Anastasiou Abrosimovovou (34:09) a Valentinou Zapatrinovou (34:16). V kategórii do 23 rokov štartovala aj Slovenka Ivana Kuriačková, ktorá obsadila tretie miesto. Víťazkou sa stala Ruska Anastasia Gorbunovová, ale predstavili sa iba 3 pretekárky. Celkovo bez rozdielu kategórii medzi ženami bola Kuriačková desiata z jedenástich akvatlonistiek v cieli.  Muži "elite" (2,5 km beh + 1 km plávanie + 2,5 km beh):  1. Alistair Brownlee (V. Brit.) 28:58 min, 2. Richard Varga (SR) 29:03, 3. Tommy Zaferes (USA) 29:18, 4. Dmitrij Poľanskij (Rus.) 29:26, 5. Steffen Justus (Nem.) 29:41, 6. Crisanto Grajales (Mex.) 29:48    Ženy "elite" (2,5 km beh + 1 km plávanie + 2,5 km beh):  1. Maria Šorecová 33:12 min, 2. Anastasia Abrosimovová 34:09, 3. Valentina Zapatrinová (všetky Rus.) 34:16    Ženy do 23 rokov (2,5 km beh + 1 km plávanie + 2,5 km beh):  1. Anastasia Gorbunovová (Rus.) 34:39 min, 2. Severine Bouchezová (Kan.) 35:11, 3. Ivana Kuriačková (SR) 36:23.


Hasiči odstraňovali následky stredajších búrok ešte vo štvrtok

Hasiči mali pre stredajšie búrky vyše tristo výjazdov.

BRATISLAVA. Od štvrtkového rána zasahovali hasiči v Bratislavskom kraji v súvislosti s odstraňovaním následkov stredajších prívalových dažďov 24-krát. Ako ďalej agentúru SITA informovala Katarína Križanová z Prezídia Hasičského a záchranného zboru, v Trnavskom kraji je situácia už o niečo pokojnejšia. "Hasiči tu boli zatiaľ vyslaní k 13 udalostiam, predovšetkým išlo o odčerpávanie vody z ciest a zatopených budov," uviedla. Pre mohutný dážď, ktorý v stredu zasiahol západné Slovensko, zasahovali hasiči v niekoľkých prípadoch aj počas noci. Situácia sa však upokojila, počet výjazdov od 22:00 do 9:00 v Bratislavskom a Trnavskom kraji nepresiahol dve desiatky. Počas stredy operačné stredisko prijalo takmer 1 200 hovorov, z toho 764 v Bratislavskom kraji. V súvislosti s prívalovým dažďom hasiči najčastejšie odčerpávali vodu zo zatopených priestorov a ciest, a odstraňovali popadané stromy. Zasahovali pri 350 udalostiach. Profesionálnym hasičom pomáhalo pri výjazdoch takmer 70 dobrovoľných hasičov.


Trump ukončil podporu sýrskych vzbúrencov

Podporu umiernených sýrskych vzbúrencov spustila Obamova vláda.

WAHINGTON. Americký prezident Donald Trump sa rozhodol ukončiť niekoľko rokov trvajúci tajný program Ústrednej spravodajskej služby (CIA), ktorého cieľom je vyzbrojovanie a výcvik umiernených vzbúrencov bojujúcich proti režimu sýrskeho prezidenta Bašára Asada. Informovala o tom vo štvrtok agentúra AP. Informáciu o zrušení programu priniesol v stredu denník Washington Post. Nemenovaní predstavitelia Trumpovej administratívy pre denník uviedli, že prezidentovo rozhodnutie ukončiť program na podporu sýrskych vzbúrencov súvisí s úsilím Washingtonu o hľadanie riešenia sýrskeho konfliktu v spolupráci s Ruskom, ktoré je Asadovým hlavným spojencom. Program na podporu umiernených sýrskych vzbúrencov, ktorý v roku 2013 spustila administratíva vtedajšieho amerického prezidenta Baracka Obamu, bol hlavnou súčasťou úsilia donútiť Asada, aby sa vzdal moci. O užitočnosti programu však začali pochybovať aj jeho zástancovia po tom, čo do sýrskeho konfliktu vstúpilo koncom septembra 2015 Rusko, ktoré americkú angažovanosť v tejto oblasti vníma ako zasahovanie do svojich záujmov. Hovorkyňa Bieleho domu Sarah Sandersová odmietla správu o prezidentovom rozhodnutí ukončiť program CIA komentovať a uviedla, že nevie, či bolo predmetom niektorého z dvoch stretnutí medzi Trumpom a ruským prezidentom Vladimirom Putinom, ktoré sa začiatkom mesiaca uskutočnili v rámci summitu skupiny G20 v nemeckom Hamburgu. Po stretnutí Trumpa s Putinom Spojené štáty a Rusko oznámili, že sa dohodli na podpore prímeria na juhu Sýrie, kde operuje viacero skupín vzbúrencov, ktorých vyzbrojila a vycvičila CIA. Podľa Washington Postu k rozhodnutiu ukončiť podporu sýrskych vzbúrencov dospel Trump pred takmer mesiacom po tom, čo sa v Oválnej pracovni Bieleho domu stretol so svojím poradcom pre národnú bezpečnosť H.R. McMasterom a riaditeľom CIA Mikeom Pompeom. Nemenovaný americký predstaviteľ pre denník uviedol, že ukončenie programu vyzbrojovania a výcviku vzbúrencov proti Asadovmu režimu nebolo podmienkou prímeria na juhu Sýrie.


STĹPČEK PETRA SCHUTZAKaliňák sa zapísal do zlatého fondu slovenskej politiky

Klamať na Kaliňáka

Ako klamala vláda?

Rozhovor s Leškom

Rozhovor s Moravcom

Schutzov stĺpček

Komentár

Minister vnútra korupciu na najvyšších miestach nevidí.

Reč Kaliňáka, že „aby sa korupcia stíhala na najvyšších miestach, musela by sa tam aj páchať“, už kronikár zapisuje do zlatého fondu slovenskej politiky. Ozdobným písmom na prvú stranu, hneď vedľa Dzurindovho „tak očividne kradnúť je proti všetkým zvyklostiam“. Odvtedy je nejasné, či nesmrteľnosť expremiéra z SDKÚ sa bude odvodzovať od vstupu do EÚ a NATO, alebo tohto výroku. Kaliňák to má jednoduchšie. Jeho bránou k večnému životu v ľudovej slovesnosti je výraz Bašternák, čo žiadnu dilemu nezakladá, keďže s odborným stanoviskom, ktoré dal ku korupcii, priamo súvisí. Napokon, ministrova otázka na penzionovaného vyšetrovateľa, či tú, alebo onú kauzu je naozaj nutné stíhať, len potvrdzuje, že nárok na vstup do panteónu klasikov si Kaliňák poctivo odrobil a nedá sa spochybniť.


Kia vyrobila v prvom polroku vyše 180-tisíc osobných áut

Modely Sportage, Ceed a Venga vyrobené na Slovensku exportovali do 95 krajín sveta.

TEPLIČKA NAD VÁHOM. Závod Kia Motors Slovakia v Tepličke nad Váhom vyrobil v prvom polroku tohto roka 180.200 osobných automobilov a 222.000 motorov, čím sa podarilo naplniť výrobný plán. Informoval o tom hovorca automobilky Ján Žgravčák. Doplnil, že po ôsmich rokoch sa v apríli skončila výroba modelu Venga, ktorý na výrobných linkách jediného európskeho závodu Kia Motors nahradí v auguste nový model XCeed. "Od mája 2018 sa v žilinskej fabrike montuje do modelu Sportage aj mild-hybridná vznetová hnacia sústava EcoDynamic+ 48V, na ktorú koncom roka 2019 nadviaže automobilka ďalšími elektrifikovanými pohonmi," dodal Žgravčák. "Od skončenia výroby modelu Venga sme sa sústreďovali na prípravu produkcie nového crossoveru Kia XCeed. Sériová výroba sa spustí hneď po dvojtýždňovej celozávodnej dovolenke. V pondelok 5. augusta 2019 tak začneme písať ďalšiu kapitolu histórie s nástupom šiesteho unikátneho karosárskeho variantu, ktorý sa v Tepličke nad Váhom bude vyrábať," uviedol prezident Kia Motors Slovakia Kyong Jae Lee. Modely Kia Sportage, Ceed a Venga vyrobené na Slovensku exportovali v prvej polovici roka 2019 do 95 krajín sveta. "Najčastejšie do Ruskej federácie (15,6 percenta). V tesnom závese je Spojené kráľovstvo (14,6 percenta) a cez 10-percentnú hranicu sa už dostalo aj Nemecko. Slovenský podiel vzrástol na vyše 2 %. Celkovo stále platí, že približne polovica vozidiel Kia predaných v Európe pochádza zo Slovenska," podotkol hovorca automobilky. Celozávodná dovolenka je podľa neho naplánovaná od 22. júla do 2. augusta. "Počas dvoch týždňov bude vo výrobných halách plánovaná údržba. Produkčné linky sa opäť dajú do pohybu v pondelok 5. augusta," konkretizoval Žgravčák. Kia Motors Slovakia je jediný výrobný závod spoločnosti Kia Motors Corporation v Európe. Vybudovali ho v rokoch 2004 až 2006. Výrobu automobilov, ako aj motorov pre osobné autá, spustili v decembri 2006. Na Slovensku v súčasnosti zamestnáva Kia viac ako 3800 ľudí. Vyrába modely Kia Ceed v štyroch karosárskych úpravách - päťdverový Ceed, Sportswagon, ProCeed, CUV Kia XCeed a športovo-úžitkový Kia Sportage. Od začiatku sériovej výroby opustilo brány závodu už viac ako 3,4 milióna vozidiel a vyše päť miliónov motorov.


Príčiny Svatošovej tragédie nepotvrdila ani pitva

Koronerka priznala, že je možné, že úmrtie mohli spôsobiť aj poranenia hlavy, ktorým bol ako hokejista vystavený.

DENVER. Úrad koronera coloradskej oblasti Douglas ukončil pitvu tela minulú sobotu zosnulého slovenského hokejistu Mareka Svatoša. Pred definitívnym určením príčin tragickej smrti však musia súdni znalci urobiť ešte ďalšie vyšetrenia. Keďže Svatoš bol hokejista, ktorý bol náchylný na zranenia hlavy, skúmať budú aj jeho mozog. Testy budú obsahovať vyšetrenia tkaniva, toxikológiu i ďalšie skúšky. "V prípade potreby pozveme neuropatológa. Je možné, že poranenia hlavy mohli spôsobiť aj úmrtie," priznala pre Denver Post koronerka Jill Romannová. Svatoš zomrel minulú sobotu 4. novembra vo svojom dome na denverskom predmestí Lone Tree. Krátko po polnoci z piatka na sobotu zavolali záchranárov a políciu k jeho nevládnemu telu. Svatoš žil v Colorade s manželkou Dianou a dvoma synmi.


Slovensko ohrozujú dusičnany z poľnohospodárstva

Pôda na Slovensku obsahuje relatívne málo živín, čo vedie k vyššej spotrebe hnojív.

BRATISLAVA. Približne tretina územia Slovenska je ohrozená dusičnanmi pochádzajúcimi z intenzívneho poľnohospodárstva. Najohrozenejšie je pritom územie západného Slovenska. V návrhu Envirostratégie 2030 to konštatoval Inštitút environmentálnej politiky (IEP) pri ministerstve životného prostredia. Vysvetlil, že v porovnaní s krajinami EÚ pôda na Slovensku obsahuje relatívne málo živín, čo vedie k vyššej spotrebe priemyselných hnojív, ktorá u nás rastie výrazne rýchlejšie než v ostatných krajinách EÚ. Aj keď oproti roku 1990 sa situácia zlepšila o viac ako polovicu, dusík unikajúci z pôdy má stále negatívny vplyv na životné prostredie. Kontaminovaná pôda sa vyskytuje prevažne v oblastiach s priemyselnou činnosťou a v horských a podhorských oblastiach. V poslednom čase nastalo zhoršovanie fyzikálnych vlastností pôd, ktoré sú čoraz kyslejšie. Problémom je aj slabá absorpčná schopnosť pôdy z dôvodu uprednostňovania chemických hnojív. To všetko znižuje poľnohospodársku produkciu a zvyšuje riziko nedostatku vody a sucha, ale aj povodní a vodnej erózie, ktorou je ohrozená viac ako tretina pôdneho fondu. Výskyt znečisťujúcich látok v pôde sa bude podľa Envirostratégie celoplošne monitorovať a vyhodnocovať. Zavedie sa prísnejšia kontrola predaja a používania chemických látok v poľnohospodárstve. Ekologická poľnohospodárska výroba by sa mala do roku 2030 rozšíriť na minimálne 13,5 percenta poľnohospodárskej pôdy, v súčasnosti zaberá 9,5 percenta. Na veľkých poľnohospodárskych plochách sa bude vyžadovať dôsledné striedanie plodín a udržanie ich biologickej rôznorodosti, čo zabráni strate živín v pôde a bude slúžiť ako prevencia proti škodcom. Dôležitá je tiež hlboká orba a zaorávanie po vrstevnici, ktoré zvýši absorpčnú schopnosť pôdy a zabráni jej erózii. Pri zlom zaorávaní totiž dažďová voda odplavuje najúrodnejšiu hornú vrstvu pôdy. Zároveň je nutné zvýšiť ochranu opeľovačov a biotopov vhodných pre nárast ich populácie. Odhaduje sa totiž, že až 75 percent plodín ako aj 90 percent kvitnúcich rastlín závisí od opeľovačov. V súčasnosti sú však vážne ohrozené najmä používaním pesticídov a pestovaním monokultúr. Do roku 2030 nastane postupná obnova krajinných prvkov na poľnohospodárskej pôde, na ktorú sa vrátia dreviny a trávnaté porasty. Pásy zalesnenej časti poľa, solitérne stromy a ďalšie krajinné prvky totiž slúžia jednak ako koridory, vetrolamy, protierózne opatrenia a zároveň ako miesta výskytu rôznych chránených druhov rastlín a útočisko živočíchov. Do roku 2030 budú vytvorené podmienky pre doriešenie statusu takzvaných bielych plôch, čo je poľnohospodárska pôda, ktorá už neslúži pôvodnému účelu a zároveň spĺňa kritériá lesa. Právna úprava s takýmito územiami nepočíta. Biele plochy bude potrebné uviesť do stavu v súlade s katastrom a nastaviť v nich také obhospodarovanie, ktoré sú pre danú plochu najvhodnejšie. Do budúcna sa vytvoria preventívne nástroje na zabránenie vzniku takýchto plôch. MŽP nedávno zverejnilo prvý návrh Stratégie environmentálnej politiky SR do roku 2030. Envirostratégia 2030 nastavuje systémové riešenia pre najväčšie environmentálne výzvy Slovenska, akými sú kvalita ovzdušia, odpady, vody, lesy či klimatické zmeny. Stratégiu pripravil Inštitút environmentálnej politiky pri MŽP na základe podnetov od 160 odborníkov a takmer 800 námetov od verejnosti.


V Číne vyšetrujú Zemanovho poradcu, na hrade zatiaľ ostáva

Jie Ťien-ming odíde z vedenia čínskej spoločnosti CEFC.

PRAHA. Pražský hrad prelomil mlčanie o ceste šéfa prezidentskej kancelárie Vratislava Mynářa a prezidentovho poradcu Martina Nejedlého do Číny. Potvrdil, že šéf čínskej spoločnosti CEFC Jie Ťien-ming je vyšetrovaný pre podozrenie z porušenia zákona a odíde z akcionárskej štruktúry a vedenia CEFC. Poradcom na Hrade ale zatiaľ zostáva. "Čakáme na vyšetrenie celej záležitosti," povedal pre server iDNES.cz hovorca prezidenta Jiří Ovčáček. Hrad v pondelok popoludní poslal tlačovú správu, že na základe rozhodnutia prezidenta Miloša Zemana rokovala delegácia Kancelárie prezidenta republiky na čele s kancelárom Vratislavom Mynářom s predstaviteľmi regionálnej vlády mesta Šanghaj, kde spoločnosť CEFC sídli. V nej uviedol, že čínska strana okrem iného informovala o tom, že Jie Ťien-ming je vyšetrovaný pre podozrenie z porušenia zákona. "Počas návštevy Šanghaja sa delegácia stretla aj s vedením spoločnosti CEFC China na čele s prezidentom Chan Chautom. Delegácia bola informovaná o tom, že z akcionárskej štruktúry a z vedenia spoločnosti pán Jie Ťien-ming odíde," dodáva sa v tlačovej správe. CEFC si pred časom vybrala Českú republiku za sídlo svojich európskych aktivít. V Česku zároveň kúpila podiely v niekoľkých firmách. Prezident Miloš Zeman okrem toho v roku 2015 vymenoval Jie Ťien-minga za svojho zvláštneho ekonomického poradcu.


Eurokomisia vedela o začiatku brexitu vopred, je pripravená rokovať

Predseda Rady rozpošle návrh spoločného postoja Únie pri rokovaniach.

BRUSEL. Hovorca Európskej komisie Margaritis Schinas v pondelok potvrdil, že eurokomisia bola o dni spustenia brexitu informovaná vopred a je pripravená na rokovania o odchode Spojeného kráľovstva z Únie. Predseda Európskej rady Donald Tusk informoval, že do dvoch dní od britskej žiadosti rozpošle návrh spoločného postoja Únie pri rokovaniach. "Áno, boli sme informovaní vopred. Sme pripravení na začiatok rokovaní. Čakáme na list, keď už vieme, že príde 29. marca," vyhlásil v pondelok Schinas. Reagoval tým na správu, že Britská premiérka Theresa Mayová oficiálne požiada o odchod Spojeného kráľovstva z Európskej únie aktiváciou článku 50 Lisabonskej zmluvy 29. marca. Predseda Európskej rady Donald Tusk na sociálnej sieti Twitter ohlásil, že do 48 hodín od podania britskej žiadosti o odchod z EÚ rozpošle zvyšným 27 členských štátom Únie návrh spoločnej pozície Únie pri rokovaní o brexite. Nemecká kancelárka Angela Merkleová odmietla myšlienku, že by očakávané spustenie brexitu mohlo zatieniť nadchádzajúci summit pri príležitosti 60. výročia uzavretia Rímskych zmlúv, jedného zo základov neskoršej európskej integrácie. Šéfovia štátov či vlád členských krajín Európskej únie sa stretnú v Ríme v sobotu 25. marca. Merkelová poznamenala, že Mayová vždy hovorila, že spustí brexit do konca marca. "Nie je absolútne žiadny rozdiel v tom, či to oznámi o jeden deň skôr, alebo o tri či sedem dní neskôr," dodala. A zdôraznila, že v EÚ sa v najbližších rokoch sústredí na to, "ako môžeme posilniť spoluprácu 27" zvyšných členov EÚ. Nemecký minister financií Wolfgang Schäuble v pondelok na stretnutí s kolegami z Euroskupiny v Bruseli vyjadril presvedčenie, že Británia počas rokovaní s Úniou zaplatí to, čo jej dlhuje. "Británia je spoľahlivý partner vo všetkých medzinárodných dohodách - o tom nepochybujem," uviedol. Britskí vyjednávači sa však istotne budú dohadovať o výške "rozvodového" účtu, ktorý EÚ zaplatia. Český minister zahraničných vecí Lubomír Zaorálek v Českej televízii povedal, že budúca dohoda o budúcich vzťahoch medzi EÚ a Britániou je "experiment" s neistým výsledkom. Rokovania podľa neho zavedú obe strany na neznáme územie. Francúzskemu ministrovi financií Michelovi Sapinovi podľa jeho slov odľahlo, že sa rokovania o odchode Británie z EÚ konečne na budúci týždeň začnú. "Konečne. Čakali sme na začatie rokovaní od hlasovania o brexite... Trvalo to dlho..., ale konečne sa tým budeme môcť podrobne zaoberať," povedal reportérom v Bruseli. Sapin dúfa, že rokovania s Britániou "budú vedené konštruktívne, a to oboma stranami".


Aston Martin DBS Superleggera útočí na Ferrari

Automobil má viac ako 720 koní vďaka motoru V12 s dvoma turbami.

GAYDON. Britský výrobca športových atuomobilov Aston Martin pokračuje vo svojom pláne predstaviť sedem nových automobilov v priebehu siedmich rokov. Po modeloch DB11 a Vantage tak prichádza tretí, Aston Martin DBS Superleggera. Jeho názov čerpá z histórie automobilky, ktorá vzkriesila označenie DBS naposledy použité v roku 2012 pre výkonnejšiu verziu modelu DB9. Prívlastok Superleggera, teda "super ľahký" po taliansky, automobilka naposledy použila v roku 1961 pre Aston Martin DB4. Novinka konštrukčne vychádza z modelu DB11, z ktorého tiež prevzala pohonnú jednotku. Tou je motor V12 s objemom 5,2 litra a dvoma turbami, no v tomto prípade je naladený na 725 koní a 900 Nm točivého momentu, čo z neho robí najsilnejší Aston Martin v histórii. Sila je na zadnú nápravu prenášaná cez novú osemstupňovú automatickú prevodovku umiestnenú vzadu pre optimálne rozloženie hmotnosti. Na stovku zrýchli iba za 3,4 sekundy a zastaví sa až pri elektronicky obmedzených 340 kilometroch za hodinu. Vďaka rozsiahlemu použitiu hliníka a uhlíkových kompozitných materiálov váži celé vozidlo 1 693 kilogramov. O kontakt s povrchom vozovky sa starajú špeciálne pneumatiky Pirelli P-Zero obuté na 21-palcových diskoch. Úplne nový je tiež výfukový systém, ktorý je o 10 decibelov hlučnejší, ako v prípade DB11. Podľa vyjadrenia automobilky však nešlo iba o väčší hluk, ale najmä o "kvalitnejší" zvuk. Od modelu DB11 sa odlišuje najmä novými prednými aj zadnými svetlami a obrovskou mriežkou chladiča, ktorá nemusí byť každému po chuti. Vôbec po prvý raz na zadnej časti nenájdeme okridlený znak, jeho miesto zaujal jednoduchý nápis Aston Martin. Veľká pozornosť bola venovaná aerodynamike, a to aj v spodnej časti vozu. DBS Superleggera pri maximálnej rýchlosti vyvíja prítlak 180 kilogramov, čo je viac ako ktorýkoľvek predošlý model. Zachováva si ale rovnaký aerodynamický odpor ako DB11, ktorý dokáže vyvinúť prítlak iba 70 kilogramov. Mohlo by sa zdať, že ide takmer o pretekárske auto na cesty, no v skutočnosti by mal nový model kombinovať výkon s komfortom. Jeho cieľovou skupinou sú napríklad zákazníci, pre ktorých je Ferrari 812 Superfast príliš ťažko zvládnuteľné. Za svoje najsilnejšie auto si Aston Martin na nemeckom trhu vypýta minimálne 274 995 eur a k zákazníkom sa dostane v treťom kvartáli roku 2018. Nasledovať ho bude kabriolet Volante, ktorý by mal prísť začiatkom roka 2019.


Savčenková sa vrátila do parlamentu, plánuje pokračovať v práci

Budem pokračovať v práci ako poslankyňa, vyhlásila Savčenková.

KYJEV. Ukrajinská politička a bývala vojačka Nadija Savčenková sa vrátila v utorok do parlamentu a oznámila, že zostáva v politike. Túto nezaradenú poslankyňu minulý týždeň prepustili z väzby, naďalej však čelí obvineniam z plánovania prevratu a teroristického útoku na Ukrajine. "Pokiaľ ide o moju budúcnosť v parlamente, budem pokračovať v práci ako poslankyňa, pretože som zložila prísahu ukrajinskému ľudu. Pokiaľ ide o moju politickú budúcnosť _ áno, zostávam v politike. Nebudem sama, mám tím," povedala Savčenková novinárom v parlamente. Podľa agentúry UNIAN uviedla, že bude pracovať so svojou stranou Spoločensko-politická platforma Nadije Savčenkovej (OPPNS). Sťažovala sa, že Rusko ju okradlo o dva roky jej päťročného funkčného obdobia v parlamente a "ďalší rok ukradli ukrajinské úrady". Agentúra Interfax-Ukrajina informovala, že Savčenková a spoluobvinený, bývalý vyjednávač pri výmene zajatcov Volodymyr Ruban, sa dostali 16. apríla na slobodu, keďže lehota ich väzby vypršala a súd ju odmietol predĺžiť. Generálny prokurátor Jurij Lucenko 15. marca 2018 obvinil Savčenkovú z prípravy útoku na parlament s použitím ručných granátov a automatických zbraní. Lucenko tvrdil, že Savčenková sa spriahla s povstalcami na východe Ukrajiny podporovanými Moskvou v snahe vykonať "teroristický puč v záujme ukrajinských nepriateľov". Obvinenie podložil nahrávkami z odpočúvania, na ktorých Savčenková hovorí o pašovaní zbraní z východu. Samotná poslankyňa uviedla, že o odpočúvaní vedela a práve preto rozprávala o takýchto útokoch. Touto "surrealistickou politickou provokáciou" chcela podľa vlastných slov zosmiešniť ukrajinskú vládu, ktorú obvinila, že v očiach verejnosti zlyhala. Savčenková bola vo väzení od 23. marca 2018. Deň predtým ju parlament zbavil poslaneckej imunity a vydal na trestné stíhanie v súvislosti s obvinením z plánovania prevratu a teroristického útoku na Ukrajine. V prípade, že ju súd uzná za vinnú, hrozí jej doživotie. Savčenková bola v minulosti ukrajinskou národnou ikonou po tom, ako bola väznená takmer dva roky v Rusku v súvislosti s usmrtením dvoch novinárov na východe Ukrajiny. Savčenkovú zajali v roku 2014 počas bojov proti Kremľom podporovaným separatistom v Donbase. Strávila takmer dva roky vo vyšetrovacej väzbe v Rusku a na jar 2016 bola odsúdená na 22 rokov odňatia slobody za podiel na smrti dvojice ruských novinárov a z protizákonného prekročenia hraníc Ruskej federácie. V máji 2016 jej ruský prezident Vladimir Putin udelil milosť a mohla sa tak vrátiť na Ukrajinu. Umožnila to výmena za dvoch Rusov odsúdených na Ukrajine. Savčenková sa prakticky okamžite po návrate začala angažovať v politike ako poslankyňa za stranu Vlasť. Jej pôsobenie na politickej scéne sprevádzali kontroverzné vyhlásenia a činy. Savčenkovej tajná návšteva a rokovania v Donbase mali za následok jej vylúčenie z frakcie strany Vlasť. Bola vylúčená aj z ukrajinskej delegácie v Parlamentnom zhromaždení Rady Európy. Oznámila založenie vlastnej politickej strany a plán kandidovať za prezidentku.


Zadržali Afgancov, ktorí sa do Maďarska pokúšali dostať na podvozku vlaku

Muži nemali doklady, ktoré by ich oprávnili k pobytu v Maďarsku.

BUDAPEŠŤ. Maďarskí policajti odhalili v utorok troch cudzincov, ktorí sa cez železničný hraničný priechod Kelebia v Báčsko-malokumánskej župe pokúsili dostať zo Srbska na územie Maďarska schovaní na podvozku nákladného vlaku. Informovala o tom polícia na svojej stránke Police.hu. V prvom prípade policajti zadržali dvojicu narušiteľov hraníc, ktorú odhalili pri kontrole nákladného vlaku prichádzajúceho smerom zo Srbska o 01.25 h. Ďalším vlakom o 02.45 h sa rovnakým spôsobom pokúsil dostať do Maďarska aj tretí cudzinec. Všetci traja migranti o sebe tvrdili, že sú občanmi Afganistanu, avšak žiadnymi dokladmi toto tvrdenie nepreukázali. Nemali ani doklady, ktoré by ich oprávnili k pobytu na území Maďarska, píše polícia, ktorá mužov odviedla späť k dočasným bezpečnostným hraničným zábranám.